McDonald’s Pernah Disaman Hampir $3 Juta Kerana Secawan Kopi

27 Februari 1992 adalah satu tarikh biasa. Tiada apa yang istimewa sangat pun padanya, termasuklah untuk Stella Liebeck, 79 tahun. Hari itu, dia cuma keluar menemankan cucunya, Christopher Tiano ke bandar Albuquerque, New Mexico.

Dan seperti biasa, aktiviti berjalan-jalan tidak akan sah tanpa ada cemelan. Jadi, Christopher pun bawa neneknya singgah ke restoran pandu-lalu McDonald’s berhampiran. Hidangan yang dipesan adalah satu set Value Meals, termasuk secawan kopi buat Stella.

Masa itu, harga untuk secawan kopi McDonald’s hanya $0.49. Lebih kurang RM2, macam itu. Kira berpatutan lah, kan? Tapi, kopi yang dipesan Stella ini bakal jadi kopi termahal pernah dihasilkan oleh McDonald’s. Seberapa mahal? Semahal 3 juta dollar. Kenapa boleh jadi semahal itu?

Begini. Kopi tadi memang dihidangkan seperti biasa. Lengkap bersama paket krim dan gula. Cuma sebelum dapat membancuh, Christopher perlu mencari dan berhenti di kawasan parkir. Jadi sementara itu, Stella meletakkan cawannya di celah paha. Usai saja kereta diparkir, Stella pun terus membuka penutup cawan – sedia untuk membubuh krim dan gula. Tapi tidak semena-mena, kopinya tertumpah.

Dengan kopi sepanas itu (180-190°F atau 82-88°C), Stella mengalami le.curan tahap kedua dan ketiga pada lebih 16% bahagian bawah badannya (Tapalaga, 2021). Lecuran sebegitu memang serius. Ia mengakibatkan kulit melepuh. Ketiga-tiga lapisan kulit – epidermis, dermis, dan hipodermis – juga boleh ro.sak (Afza, n.d). Usia Stella yang sudah lanjut menambahkan lagi faktor kebimbangan.

Jadi, dia pun dimasukkan ke hospital. Satu hingga dua minggu juga dia ditahan bagi menjalani rawatan skin grafting. Yakni, pembe.dahan di mana kulit pada bahagian lain diambil untuk menampal kawasan kulit yang mele.cur. Proses tersebut memakan biaya sehingga $13,000, tidak termasuk ubat-ubatan dan prosedur tambahan.

Ia jumlah yang besar. Terlalu besar buat keluarga biasa seperti Stella. Kalau dalam matawang kita, ia mencecah hampir RM55,000. Memang tak tertampung. Jadi, perkara ini diadukan kepada McDonald’s. Termasuk oleh menantunya, Charles Allen.

Dalam suratnya, Charles berkata, “Kami tak sangka kece.deraan seteruk ini boleh terjadi hanya disebabkan kopi tertumpah. Mungkin, mesin penyeduh kopi anda terlalu panas. Jadi, cuba periksa. Baiki kalau rosak. Tapi kalau ini memang polisi anda (menghidangkan kopi pada suhu sebegitu), kami minta anda pertimbangkan semula. Dan kami minta anda beri pampasan atas segala belanja perubatan Stella.” (Lopez, 2016)

Memang keluhan tersebut diterima. Cuma, nilai yang ditawarkan oleh McDonald’s hanya $800. Tidak sampai 10% pun dari jumlah yang diminta. Jadi pada penghujung tahun, Stella ambil keputusan untuk memfailkan sa.man. Argumennya; menghidangkan kopi yang terlalu panas – panas yang memba.hayakan. Menerusi sa.man itu, Stella menuntut $125,000.

Sekali baca, cerita sa.man-menyaman ini memang macam jenaka. Iyalah, kan. Salah sendiri sampai kopi tertumpah. Alih-alih, mahu tuding pada McDonald’s pula. Senang betul mahu buat duit. Tapi, nanti dulu. “Stella mengada-ngada mahu sa.man McDonald’s” sebenarnya cuma satu naratif. Ikutkan, tidak adil pun kalau kita lihat kes ini hanya sebagai satu jenaka.

Kerana bak kata Adam Conover, pengacara rancangan Adam Ruins Everything, “Ini sebenarnya satu kes nadir (rare) di mana individu dari kelas pekerja mendepani dan memenangi argumen dengan sekumpulan peguam yang mewakili syarikat korporat, lalu menjadikan dunia ini lebih baik (untuk pengguna).”

Lebih baik yang bagaimana? Pertama-tama, mari nukil daripada Stella sendiri. “Saya buat ini bukan untuk dapatkan duit. Saya buat kerana mahu mereka turunkan suhu hidangan supaya orang lain tidak perlu lalui apa yang saya lalui.” (Simmons, 2021)

Apa yang Stella lalui? Le.curan tahap kedua dan ketiga kerana tumpahan kopi. Adakah itu salah McD’s? Tentu sekali tidak. Stella sendiri mengakui perkara tersebut. Tetapi apa yang dia bangkitkan ialah suhu hidangan kopi terlalu panas.

Ini pun yang dihujahkan oleh peguamnya, Ken Wagner. Kata Ken, kopi memang perlu diseduh pada suhu yang tinggi. Idealnya pada suhu 195-205°F. Dia pun memahami yang McDonald’s perlu menghidangkan kopi segar dan tahan lama (kepanasannya).

Tetapi, suhu ketika menghidang sepatutnya tidak melebihi 165°F (73.8°C). Ini kerana air pada suhu 155°F (68°C) boleh menyebabkan le.curan tahap ketiga jika menyentuh kulit selama sesaat (Hiskey, 2015). Lagipun, suhu ideal untuk meminum kopi memang 140-155°F (60-68°C). Sebab itu, polisi McDonald’s yang menghidangkan kopi pada suhu 180-190°F atau 82-88°C (yakni hanya kurang 12°C dari takat didih) wajar dipermasalahkan.

Tambahan, kes Stella bukanlah satu-satunya. Sepanjang tempoh 1982-1983, McDonald’s menerima 700 laporan berkaitan kes serupa – mele.cur akibat tumpahan kopi. Jika dijumlahkan, bil perubatan mereka semua mencecah sehingga $500,000 (Tapalaga, 2021).

Memang banyak. Tetapi amat menghampakan – apabila  fakta tersebut dikemukakan, kumpulan peguam McDonald’s cuma menjawab, “Apalah sangat 700 kes le.cur berbanding berbillion cawan yang selamat dijual?”

Jawapan tersebut cukup untuk membuat salah seorang hakim, Betty Farnham menggelengkan kepala dan berkata, “Setiap angka itu mewakili manusia. Saya tidak rasa syarikat kamu benar-benar faham dan peduli tentang perkara ini.” (CAOC, n.d.)

Lantas, atas penghujahan bahawa McDonald’s alpa dalam mengingatkan pelanggan tentang risiko le.cur, mahkamah pun memihak pada Stella. McDonald’s sendiri mengakui yang mereka tiada penerangan untuk menjelaskan mengapa mereka tidak ada usaha untuk mengingatkan pengguna tentang perkara tersebut.

Ia seumpama, seorang pelanggan terjatuh akibat lantai licin. Kepalanya terhentak lalu berlaku kece.deraan dalaman. Pelanggan ini boleh menang sa.man jika pemilik premis gagal menjelaskan mengapa mereka tidak meletakkan papan tanda lantai (“Awas, Lantai Licin”). Hujah sama terpakai dalam kes Stella.

Dengan demikian, pada 17 Ogos 1994, mahkamah pun mengurniakannya hak pampasan kece.deraan bernilai $200,000. Cuma sebab dia sendiri yang akibatkan tumpahan, maka jumlah tersebut dikurangkan menjadi $160,000.

Mahkamah turut mengenakan den.da $2.7 juta terhadap McDonald’s. Ini, kata hakim, mewakili jumlah hasil jualan kopi selama dua hari. Den.da ini bagaimana pun dikurangkan dari semasa ke semasa – kepada $650,000 dan kemudian $500,000 (Simmons, 2021).

Memang, Stella memenangi sa.man. Sampai ia meraihkannya banyak perhatian. Namun, kesihatannya tetap tidak dapat dikembalikan. Dia malah mening.gal dunia 10 tahun kemudian, iaitu pada 2004 di usia 91 tahun.

Ada yang mengingati ceritanya sebagai jenaka. Ada juga yang malah mengkritiknya.

Cuma apa yang pasti, menerusi kes ini Stella meninggalkan beberapa legasi. Bukan sekadar dalam bentuk Anugerah Stella yang dinamakan bersempena dia. Tetapi yang paling utama adalah tentang bagaimana minuman panas dihidangkan.

Misalnya, pengarusperdanaan label amaran “Awas: Minuman Panas”, ciri pemegang cawan dalam kenderaan, dan lubang kecil pada penutup supaya tiada lagi keperluan untuk membukanya semata-mata untuk membubuh krim dan gula (Johnson, 2019).

Tuntas, seperti kata Adam Conover tadi, kes Stella ini walaupun bukanlah satu-satunya kes yang seumpamanya (dan McDonald’s pun bukan satu-satunya francais yang pernah disa.man atas sebab sama), ia mampu menjadikan dunia ini lebih mesra pengguna – sekalipun dalam hal sekecil hidangan kopi.

RUJUKAN:

Afza, Nurul. (n.d.) Luka Melecur: Punca, Simptom dan Rawatan. The Diagnosa.

CAOC. (n.d.) The McDonald’s Hot Coffee Case. Consumer Attorneys Of California.

Hiskey, Daven. (2015, 22 July). Third Degree Burns. Today I Found Out.

Johnson, Theresa Christine. (2019, 13 February). Drink at Your Own Risk: How a 90s Lawsuit Changed (or Failed to Change) Coffee Drinking. TheDieLine.

Lopez, German. (2016, 16 December). What a lot of people get wrong about the infamous 1994 McDonald’s hot coffee lawsuit. Vox.

Simmons, Andy. (2021, 15 July). Remember the Hot Coffee Lawsuit? It Changed the Way McDonald’s Heats Coffee Forever. Reader’s Digest.

Tapalaga, Andrei. (2021, 11 October). A $2.9 Million McDonald’s Hot Coffee. History of Yesterday.


Apa Jadi Pada Tengkorak Lanun Blackbeard?

Sebut saja lanun terkenal dalam sejarah, ramai menyebut nama Edward Teach atau Blackbeard. Di sebalik reputasinya yang kejam, hakikatnya dia sebenarnya seorang yang licik dalam kalangan kawan dan lawan. Tetapi bagaimana tengkorak lanun paling terkenal ini bertukar menjadi mangkuk minuman?

Mungkin lebih baik kita mulakan dengan menyelusuri sejarah kehidupannya. Lahir di Bristol pada 1680, tidak banyak maklumat diketahui tentang masa kecil Teach. Apabila menginjak usia dewasa, dia menjadi kelasi kapal dagang sekitar Jamaica. Pengalaman bergelar kelasi dimanfaatkan sepenuhnya Teach apabila dia membantu pihak British dalam Perang Takhta Sepanyol (War of the Spanish Succession) di West Indies.

Selepas perang tamat, seorang lanun Inggeris terkenal bernama Benjamin Hornigold melihat dia ada potensi sebagai lanun/privatir. Lantas, Teach diberi peluang menyertai krewnya di New Providence dan mengetuai sebuah kapal yang baru dirampas Hornigold pada 1716. Selepas setahun, kedua-duanya keluar dari perairan New Providence dan berjaya merampas beberapa kapal dagang.

Kejayaan Teach dan Hornigold merampas kapal-kapal ini mendorong seorang lagi lanun bernama Stede Bonnet untuk bergabung dengan mereka. Tetapi bezanya di sini, Bonnet mahukan Teach mengetuai kapalnya selepas mendapati 70 orang anak kapal tidak berpuas hati dengan kepimpinannya. Hasratnya diterima oleh Teach lalu dia mengetuai kapal Revenge yang dibawa Bonnet.

Di sebalik keupayaan mereka merampas sejumlah harta yang banyak dari kapal-kapal dagang yang berlayar sekitar Carribean, tiada langsung bukti menunjukkan Hornigold dan Teach berlaku kejam terhadap mangsa mereka. Tetapi itu sudah cukup dijadikan alasan untuk menyingkirkan mentor Teach itu. Lantas, Hornigold meninggalkan kumpulan mereka dengan dua kapal dan memilih protegenya sebagai pengganti.

Tidak lama selepas itu, kumpulan lanun Teach berjaya merampas kapal Concord. Kapal tersebut kemudian ditukar nama kepada Queen Anne’s Revenge sekaligus menjadi kapal utamanya. Kapal ini dilengkapi dengan 40 buah meriam dan dianggotai oleh 400 orang anak kapal. Dengan kapal sebegini, amat mudah bagi Teach atau nama gelarannya Blackbeard mencetuskan huru-hara dalam kalangan kapal-kapal dagang yang merentas samudera.

Bagaimanapun, jodoh Blackbeard dengan Queen Anne’s Revenge tidak bertahan lama. Selepas setahun, dia terpaksa meninggalkan kapal itu selepas ia mengalami kerosakan teruk dan terkandas atas beting pasir di luar pesisir pantai North Carolina. Di sebalik kehilangan kapal utamanya itu, itu tidak menghalang Blackbeard memburu lebih banyak kapal.

Jadi, apakah benar Blackbeard seorang yang ganas terhadap mangsanya? Jawapannya tidak. Di sebalik rupanya yang menakutkan termasuk janggut hitam tebal yang dinyalakan api, itu hanya sekadar perang saraf. Para sejarawan percaya penampilan kapal dan fizikalnya sudah cukup untuk menakutkan mangsa-mangsa Blackbeard untuk menyerah kalah dan menyerlahkan dirinya sebagai lanun ganas.

Semua menyangka aktiviti lanun Blackbeard berakhir pada 1718 selepas berjaya mendapat pengampunan daripada Gabenor North Carolina, Charles Eden. Tetapi sangkaan mereka meleset dan aktiviti tersebut diteruskan. Pada November 1718, dua buah kapal Perancis dirampas di luar perairan Bermuda. Ramai pegawai di North Carolina percaya dengan menawarkan pengampunan kepada Blackbeard, Eden dijanjikan sebahagian daripada hasil kegiatan haramnya itu.

Ini mendorong seorang lelaki bernama Alexander Spotswood bertindak mengetuai sebuah armada kapal untuk memburu lanun berkenaan. Spotswood merupakan Gabenor Virginia dan tahu North Carolina tidak mempunyai keupayaan untuk mengekang lanun-lanun ini. Dengan sesetengah lanun yang didakwa sekutu Blackbeard berada sekitar Virginia, beliau tahu lambat-laun lanun terkenal itu akan membuat penampilan di Virginia dan mencetuskan huru-hara di situ.

Spotswood mengarahkan armada laut British menyerang kedudukan Blackbeard di North Carolina. Sebaik tiba, lanun tersebut diberi kata dua sama ada menyerah atau diserang. Blackbeard enggan tunduk kepada kata dua yang dinyatakan dan bersedia menentang mereka. Tanpa meriam, armada British tidak mempunyai kelebihan signifikan terhadap lawan mereka dan terpaksa menggunakan senjata mereka sendiri.

Salah seorang ketua armada, Leftenan Robert Maynard bagaimanapun mempunyai helah. Sebaik Blackbeard menghampiri kapalnya Jane, beliau berbohong dengan mengatakan krew yang berada di bawah kapal sudah mati. Terpedaya dengan pembohongan Maynard, dia dan krewnya menjejakkan kaki di Jane.

Sebaik saja mereka percaya Blackbeard di atas kapal, Maynard dan orang-orangnya menyerang krew Blackbeard dari bahagian bawah kapal. Teach yang terkejut ditikam beberapa kali sebelum mati akibat kecederaan parah. Mengikut rekod perubatan, lanun terkenal itu ditembak sebanyak lima kali dan menerima 20 tikaman – agak sukar mengetahui tembakan atau tikaman mana yang membunuh Blackbeard.

Maynard kemudiannya mengarahkan kepala lanun itu dipenggal sebelum kepalanya digantung pada bahagian penghujung spar kapal. Selepas tiba di pelabuhan Chesapeake Bay, kepala Blackbeard dipacakkan pada sebatang kayu dan diletakkan di Blackbeard’s Point, Hampton Creek yang juga pintu masuk ke teluk berkenaan. Ia sebagai amaran kepada lanun-lanun di luar sana akan nasib yang menimpa mereka sekiranya menyerang Virginia.

Jadi, apa yang berlaku kepada tengkorak Blackbeard? Selepas dibiarkan terpacak selama beberapa tahun, ada individu yang tidak bertanggungjawab mengambil tengkorak itu sebelum ia disadur dengan perak. Setelah itu, ia menjadi mangkuk minuman dalam banyak majlis sosial yang diadakan di sebelah pantai timur – pengakhiran sedih dan kejam kepada lanun-lanun yang beroperasi di situ.

Ada juga mendakwa tengkorak Blackbeard turut digunakan sebagai alat ritual pelik di New England. Tetapi laporan ini sukar disahkan oleh pengkaji sejarah. Pada awal abad ke-20, tengkorak ini dikatakan dimiliki oleh seorang penulis bernama Edward Rowe Snow. Ia kemudiannya didermakan kepada Muzium Peabody-Essex di Salem, Massachusetts pada tahun 90-an oleh estet Snow.

Bagaimanapun, ini menimbulkan masalah dari segi menjadikan ia sebagai bahan pameran. Disebabkan tiada rekod sejarah dan analisis yang mengesahkan ia milik Blackbeard, agak sukar untuk hal ini dijelaskan. Oleh sebab itu, apabila sesetengah muzium seperti Muzium Maritim San Diego mempamerkan tengkorak berkenaan, mereka hanya mengatakan tengkorak itu didakwa milik lanun tersebut. Selagi hal ini tidak dijelaskan, misteri tentang tengkorak Blackbeard akan terus kekal menjadi misteri.

RUJUKAN

Leigh, L. (2022, 29 April). Whatever Happened to Blackbeard’s Silver-Plated Skull?. Ancient-Origins.


Tenggelamnya Atlantis – Kejatuhan Peradaban Minoan

Lebih 2000 tahun lalu, sejarawan Yunani iaitu Plato menulis tentang Atlantis, satu kisah tamadun purba yang ditenggelamkan ke dasar lautan. Tetapi sejarah sebenar di sebalik kisah Plato itu tidak pernah dapat dikenal pasti. Hanya baru-baru ini sahaja pakar arkeologi mula mempercayai bahawa lagenda Atlantis mungkin bermula di kepulauan Crete. Mereka mengharap melalui kaedah saintifik akhirnya dapat membuktikan kesinambungan sejarah dan lagenda purba oleh Plato.

5000 tahun lalu, kaum Minoan, tamadun agung Eropah yang pertama, bermula di kepulauan Crete. Penduduknya yang sofistikated, dinamakan sempena lagenda Raja Minos, merupakan kaum Eropah purba yang pertama menggunakan bahasa penulisan dikenali Linear A, dan kaum purba yang pertama membina jalan batuan. Kaum ini adalah masyarakat yang mempunyai kepakaran artisan serta kesenian yang tinggi dan memiliki kepakaran kejuruteraan awam yang cekap. Kaum Minoan adalah bangsa pelaut dan pembina kapal laut yang terbaik, serta empayar maritim yang tersangat luas di Mediterrean bersaing dengan empayar Mesir Kuno.

Kaum yang agak misteri, menyembah rahib wanita kultus ular dan mengamalkan ritual korban manusia yang amalannya berasal dari Iran purba (bukan amalan Eropah purba ketika itu), mungkin menjelaskan mengapa budaya kaum Minoan agak berbeza dengan tamadun Yunani Mycenea yang muncul selepas mereka. Amalan dan ritual yang berbeza ini melahirkan kisah mitos Yunani mengenai makhluk separuh manusia separuh lembu yang memakan daging manusia di terowong labyrinth yang berselirat. Namun begitu, di tengah-tengah puncak kegemilangan peradaban dan kekuasaan Empayar Minoan ini, masyarakat dan tamadun Minoan lenyap dalam lipatan sejarah. Lenyapnya tamadun ini telah membingungkan sejarawan buat bergenerasi lamanya – sehingga sekarang.

Foto: Pandangan pulau Santorini dari udara

Di Pulau Santorini, 70 batu di utara Crete, adalah terletaknya kota pelabuhan mewah Akrotiri Minoan, tempat di mana lukisan dinding yang ditemui menggambarkan gaya kehidupan masyarakat purba Minos yang dikelilingi haiwan ternakan serta petani menuai zafran (saffron). Tetapi masyarakat Minoan membina penempatan kota mereka di atas sebuah kepulauan yang paling berisiko di dunia, berhampiran gunung berapi Thera.

Pada 1600 Sebelum Masihi, Akrotiri telah digegarkan dengan gempa bumi yang kuat. Tidak lama selepas itu, satu letusan berlaku. Letusan gunung berapi Thera antara yang terbesar dalam sejarah manusia – lebih 10 juta tan habuk, gas beracun serta batu-batuan dihamburkan lebih 25 batu ke ruang atmosfera. Namun begitu, walaupun lokasi Crete yang hampir dengan gunung berapi itu, puing-puing letusan Thera tidak mengenai sebahagian kota-kota utama Minoan.

Di Crete, lapisan campuran tanah yang asing dan bercampurbaur dengan serpihan tembikar, bahan binaan serta tulang temulang lembu boleh ditemui sepanjang hakisan pantai di lokasi kota purba Palaikastro. Dengan bantuan saintis kajitanah Hendrik Bruins, pakar arkeologi Sandy McGillivray menemui lapisan tanah berkenaan turut mempunyai mikro-organisma yang biasanya hanya ditemui di dasar lautan. Hanya menerusi limpahan tsunami yang dahsyat sahaja mampu membawa mikroorganisma ini ke daratan. Dengan kehadiran puing-puing letusan Theran yang dihanyutkan ke pantai Crete oleh ombak kuat menunjukkan bahawa letusan gunung berapi Thera menyebabkan kejadian tsunami dan menerusi kaedah ‘carbon dating’ mendapati tulang temulang lembu yang bercampurbaur dengan lapisan sedimen itu mengesahkan ia berlaku sekitar 1600 SM, pada masa yang sama Thera meletus.

Pakar arkeologi kini mula memahami apa yang terjadi setelah berdekad berlalu selepas letusan itu berlaku. Antara penemuan terkini adalah sebuah patung di Palaikastro yang ditemui bersama lapisan arkeologi ratusan tahun setelah kemusnahan peradaban Minoan. Diperbuat daripada gading, berkepala ular diselaputi emas, adalah merupakan hasil kesenian bermutu tinggi peradaban Minoan telah dirosakkan melalui vandalisme, mencadangkan berlakunya keganasan terancang terhadap peradaban Minoan. Bukti-bukti lain keganasan dan kemusnahan terancang itu turut ditemui lokasi-lokasi lain di kepulauan itu . Pakar arkeologi Maria Vlasaki percaya jawapan sebenar ditemui di tanah pengebumian kuno di Chanea. Mayat-mayat di sana adalah dari zaman kacau bilau dalam sejarah Minoan. Mayat-mayat purba lain turut ditemui berhampiran Knossos. Persenjataan yang ditemui dari era itu bukan milik kaum Minoan, tetapi menyerupai senjata Yunani Peloponnese purba. Kaum Yunani purba (berkemungkinan Yunani Mycenae – Pandangan Reza Shah) dari tanah besar Greece menceroboh kepulauan Crete dengan keganasan dan menakluki Minoan yang kini di ambang kejatuhan. Tsunami yang melanda peradaban Minos bukan sahaja melemahkan empayar maritim ini, malah memberi keuntungan besar kepada penceroboh Yunani Mycenae dari segi kepentingan peluang ketenteraan.

Akhirnya, sejarah kelenyapan peradaban Minoan kini terjawab. 5000 tahun setelah ia berlaku, bencana alam yang dahsyat menyaksikan kejatuhan tamadun ini. Ombak besar yang menghanyutkan sebuah empayar sangat mirip kepada kota lagenda mistik yang ditenggelami ke dasar lautan.

Walaupun kita mungkin belum benar-benar pasti jika Crete adalah Atlantis, sekurang-kurangnya kita telah mendapat penjelasan jelas mengenai kejatuhan empayar agung purba yang pertama di Eropah.

RUJUKAN: 1) Artikel asal: “Sinking of Atlantis, The Fall of the Minoans“: https://www.pbs.org/wnet/secrets/the-fall-of-the-minoans/61/

2) Dokumentari BBC – The Real Atlantis: Documentary on the Mystery of the Missing Minoans

3) Dokumentari Discovery Channel – Lost Worlds: Atlantis, Mystery of the Minoans


Siti Nurafaf Ismail – Anak Melayu Yang Menang Anugerah RIBA

Hadiah
Royal Institute of British Architects (RIBA) Norman Foster Travelling
Scholarship dianggap hadiah terindah bagi mana-mana pelajar yang beraspirasi
menjadi arkitek. Ini kerana dengan hadiah geran berjumlah 7,000 paun sterling
(RM36,000), ia amat berguna untuk mereka membiayai mana-mana projek
penyelidikan berkaitan perbandaran dan perumahan mengikut lokasi pilihan
pelajar. Dan pada tahun ini, seorang pelajar Malaysia mencipta sejarah sebagai
penerima wanita Asia pertama sejak dianjurkan pada tahun 2006. Pelajar tersebut
ialah Siti Nurafaf Ismail, 21 dari Universiti Malaya.

Bila ditanya apa sebab yang mendorongnya ke arah seni bina, pelajar Sarjana Muda Seni Bina UM itu berkata, “Seni bina bukan sekadar membina bagi golongan kaya tetapi juga untuk golongan marhaen. Atas sebab itulah, kertas cadangan saya diletakkan tajuk Seni Bina Rendah Hati (Architecture of Humility). Seni bina boleh saja menjadi satu bentuk kesenian, cenderamata, bantuan kemanusiaan dan lain-lain. Mentor saya Prof Dr Jimmy Lim pernah berkata, arkitek tidak seharusnya melawan kehendak alam tetapi perlu bersifat rendah diri bila mereka sesebuah bangunan.”

Wanita rupawan yang mesra dikenali sebagai Afaf ini menceritakan menerusi anugerah RIBA ini, ia akan membantunya mengembara ke Hokkaido, Jepun dan Karachi, Pakistan. Setibanya di dua lokasi berkenaan, dia akan menyertai NGO tempatan yang membina semula petempatan komuniti yang terjejas akibat musibah bencana alam seperti banjir dan gempa bumi. Selepas bertolak ke Hokkaido pada Ogos lepas, Nurafaf akan berangkat ke Karachi pada November ini di mana segala hasil kajiannya akan direkodkan. Tambahnya, “Sebagai seorang pelajar, saya masih tidak layak untuk memberi nasihat. Apa yang saya boleh lakukan ialah merekodkan semua penemuan saya di mana maklumat yang diperoleh boleh digunakan bila saya berupaya melakukan lebih daripada itu.”

Perjalanannya ke dua negara berkenaan merupakan fasa kedua penyelidikannya di bandar-bandar yang terkesan dengan bencana alam. Fasa pertama penyelidikannya menyaksikan Nurafaf berangkat ke Lombok, Indonesia pada Januari lepas selepas peristiwa gempa bumi yang melanda wilayah berkenaan pada Ogos tahun lepas. Fasa ini dibiayai melalui geran yang dianugerahkan Pertubuhan Arkitek Malaysia (PAM) menerusi Anugerah Biasiswa Perjalanan PAM 2018. Bila mengimbas semula perjalanannya ke situ, dia berkata, “Saya mengambil masa satu hingga tujuh minggu untuk menyiapkan peta tiga daripada empat daerah di Lombok akibat kejadian gempa bumi. Setiap daerah yang saya lukis amat mencabar khususnya dalam pembinaan semula penempatan mangsa terbabit.”

Bila ditanya apa motif mengadakan kajian ini, Nurafaf menambah, “Kalau saya jadi arkitek suatu hari nanti saya akan memberi tumpuan kepada kawasan bencana. Ia selepas saya terbabit dalam sukarelawan membantu mangsa banjir besar di Kelantan sedikit sebanyak menginsafkan saya. Dari situ, timbul kesedaran untuk membantu masyarakat yang dilanda bencana. Niat saya memang hendak tolong orang yang dalam kesusahan. Sebagai arkitek, ia bukan saja mengejar impian untuk membina bangunan pencakar langit, malah di kawasan yang dilanda bencana seperti gempa bumi atau banjir.”

Dia
menambah, penyertaannya dalam peraduan RIBA tidak dirancang dan hanya
mengetahuinya semasa melalui program mobiliti pelajar di Istanbul. Selepas
mengetahui peraduan tersebut hanya membenarkan sebuah universiti menghantar
seorang wakil, dia merasa bersyukur dan bertuah kerana penyertaannya ke RIBA
mendapat sokongan UM termasuk bantuan para mentor seperti penasihatnya, Dr
Muhammad Azzam Ismail.

Dengan
pelbagai bencana alam berlaku disebabkan oleh isu perubahan iklim, Nurafaf
melihat perlunya pertambahan keperluan penyertaan arkitek dalam soal pengurusan
bencana. Tambahnya, bencana alam merupakan sesuatu yang tidak boleh dielak tetapi
ia boleh diurus dengan baik. Bila ditanya apa dorongan yang mendorongnya ke
hadapan, jawapannya ialah sikap ingin tahu. Menerusi dua perjalanan ke dua
lokasi yang dinyatakan, dia berharap dapat mengikuti dua arkitek hebat iaitu
Shigeru Ban (Jepun) dan Yasmeen Lari (Pakistan) dengan memerhati dan merekodkan
hasil kerja mereka semasa berada di Hokkaido dan Karachi.

Pada
masa hadapan, selepas menamatkan pengajian, Nurafaf berharap dapat menjadi
seorang arkitek yang dapat memberi kesan positif kepada komuniti tempatan.
Tambahnya, “Saya mahu bekerja dengan firma-firma yang menghasilkan seni bina
yang unik di mana ia mempunyai kisah dan maksud di sebaliknya. Saya juga amat
berminat untuk melibatkan diri dalam pelbagai isu membabitkan bencana alam.”
Hasil kerjanya itu akan dipamerkan di pameran RIBA di London pada tahun
hadapan.

RUJUKAN:

1.
Chong Hui, Lee. (2019). Architecture of humility. The Star. https://www.thestar.com.my/news/education/2019/07/07/architecture-of-humility

2.
Hussin, Mohamad. (2019). Arkitek wilayah malang. Harian Metro. https://www.hmetro.com.my/mutakhir/2019/06/470247/arkitek-wilayah-malang


Lubang Terdalam Dunia Tawarkan Tenaga Bersih Tanpa Had

Sebuah syarikat Amerika Syarikat merancang untuk menggali lubang paling dalam di dunia. Mereka berharap melalui usaha tersebut, mereka dapat mengakses bekalan tenaga geotermal tanpa had daripada kerak bumi.

Quaise Energy telah mengutip dana sebanyak AS$63 juta untuk mengorek lubang sejauh 20 km di bawah permukaan kerak bumi. Lubang ini dua kali ganda lebih panjang daripada lubang paling dalam di dunia iaitu Perigi Kola yang terletak di Semenanjung Kola, Murmansk, Rusia.

Dalam satu kenyataan, Quaise menggelar projek ini sebagai satu keperluan dan bukan satu pilihan. Ini kerana projek ini menawarkan sumber tenaga yang sama hebat dengan tenaga fosil dan dikelaskan dalam kategori tenaga bersih seperti tenaga suria dan angin.

Tenaga geotermal merupakan sumber tenaga paling tua yang dimanfaatkan oleh manusia. Tetapi bagi memanfaatkan tenaga ini, loji-loji tenaga geotermal dibina di kawasan-kawasan yang mempunyai aktiviti tektonik yang tinggi. Ini kerana batu-batu panas yang mahu diakses berada lebih hampir dengan permukaan kerak bumi.

Bagi mengakses lebih banyak tenaga itu, Quaise sedang merancang membangunkan gerudi baru yang dipanggil gerudi gelombang elektromagnet milimeter. Menerusi gerudi ini, ia menggunakan tiub-tiub vakum untuk menembak pancaran cahaya berkuasa tinggi ke kawasan berkenaan.

Sekiranya perkara ini berjaya dicapai, Quaise percaya mana-mana negara di dunia boleh mendapatkan sumber bekalan tenaga tanpa perlu bergantung kepada negara-negara lain. Ini juga dilihat dapat membantu banyak negara memberi fokus kepada isu lebih penting seperti perubahan iklim.

Menerusi pusingan terbaru aktiviti meraih dana yang dijalankan baru-baru ini, Quaise berharap dapat mempercepat pembangunan produk dan membina mesin gerudi yang boleh digunakan di lapangan. Syarikat berharap semua objektif ini dapat dicapai sebelum tahun 2024.

RUJUKAN

Cuthbertson, A. (2022, 17 Mac). World’s deepest hole offers ‘inexhaustible clean energy’. The Independent.


Tindakan China Tanam Durian Bakal Bikin Peniaga Terciduk?

Setiap kali tiba musim durian, pasti permintaan terhadap raja buah itu meningkat secara mendadak. Tidak kiralah baka musang king, udang merah atau kampung sekali, rakyat Malaysia tetap berpusu-pusu untuk mendapatkan durian. Malah trend sebegini membuatkan beberapa restoran makanan segera mengadaptasi durian dalam menu mereka. Antaranya adalah Mekdi yang pernah menawarkan Mcflurry durian D24.

Bukan setakat itu, durian juga telah diinovasikan menjadi pelbagai jenis makanan oleh rakyat Malaysia. Paling terkenal sekali pasti adalah tempoyak yang selalu dimasak dengan ikan patin ataupun dimakan bersama lada. Kalau nak unik sikit, ada yang hasilkan burger durian dan durian frappuccino. Senang cerita, durian memang memberikan kesan yang sangat besar dalam kehidupan rakyat Malaysia.

Walau bagaimanapun peningkatan harga durian dari tahun ke tahun sangat menggusarkan hati rakyat Malaysia. Pada mulanya harga durian masih lagi munasabah kerana dijual secara longgok ataupun di dalam bakul. Harga mula menjadi agak gila apabila ramai peniaga menjual durian secara timbang. Hal ini telah memberikan rasa kurang puas hati kepada pihak pelanggan kerana mereka seperti telah ditipu.

Katanya, kulit durian yang sangat berat akan memberikan kesan terhadap harga raja buah tersebut. Padahal isi durian yang diperolehi itu hanya sedikit sahaja dan tidak berbaloi membayar banyak wang untuk kulit semata. Segala rungutan ini tidak dipedulikan oleh peniaga kerana mereka jual mahal macam mana sekalipun, durian tetap mendapat permintaan tinggi.

Malah peniaga tidak perlu risau jika pelanggan tempatan tidak mahu beli durian lagi kerana mereka boleh eksport ke China dengan harga lebih tinggi. Namun situasi itu tidak bertahan lama kerana China mula melaksanakan polisi zero covid lantas menutup pintu negaranya kepada dunia luar. Secara tidak langsung, para peniaga mula terjejas kerana China yang selalu menjadi pelanggan setia telah hilang.

Mahu tak mahu peniaga durian terpaksa bergantung kepada pasaran tempatan. Perkara ini memberikan kegembiraan kepada kita semua kerana bekalan durian semakin banyak dan tidak akan habis. Masalahnya sekarang peniaga masih lagi nak jual guna timbang kilo sehingga membuatkan pelanggan tawar hati nak beli. Maka peniaga terpaksa turunkan harga dan pelanggan masih lagi tak beli sebab guna timbang kilo.

Buktinya pada awal tahun ini, buat pertama kalinya durian tidak laku biarpun dijual sepanjang jalan utama di Jerantut. Lebih memeranjatkan lagi, kereta yang melalui jalan tersebut hanya melihat dan terus berlalu pergi begitu sahaja. Keadaan ini telah membuatkan ramai peniaga durian rugi kerana mereka menjangka kita semua akan berebut-rebut untuk dapatkannya. Jadi kalau nak bagi laku, jangan jual secara timbang kilo.

Tambah parah lagi, China telah mengumumkan bahawa mereka akan menanam pokok durian daripada baka musang king dan duri hitam di ladang seluas 20 hektar. Dengan keluasan tersebut sebanyak 200,000 pokok durian berjaya ditanam bagi memenuhi permintaan domestik pada masa hadapan.

Ini merupakan tamparan hebat kepada peniaga-peniaga durian di Malaysia kerana negara kita adalah pengeksport utama raja buah tersebut ke pasaran China. Buktinya Malaysia telah mengimport sebanyak 7700 tan durian yang berharga $67 juta kepada China pada tahun 2019. Itu merupakan angka yang cukup besar dan menjadi asbab peniaga kekal tenang biarpun pelanggan kurang membeli durian di pasaran tempatan.

Tapi peniaga tidak boleh terlalu selesa kerana China telah membangunkan ladang durian sendiri. Mungkin setakat hari ini mereka baru sahaja tanam 20 hektar sahaja. Di masa hadapan, jika mereka bertindak untuk menanam durian dalam ladang seluas beratus hektar, pasti durian Malaysia tidak akan lagi diperlukan.

Jadi akan berlaku lambakan di pasaran tempatan dan pasti akan mengembirakan rakyat Malaysia. Kalau situasi itu terjadi dan peniaga masih lagi jual timbang kilo, pasti akan membuatkan mereka terciduk. Nak kekal relevan, sila jual durian seperti biasa sebelum era timbang kilo.

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:
World Without Walls III: https://bit.ly/3PR2Ep9
The Human’s Complex: https://bit.ly/3J2GoGF

RUJUKAN:

Roselan Ab Malek. (2022, Januari 16). Durian tak dapat sambutan. Harian Metro. Dipetik daripada https://www.hmetro.com.my/mutakhir/2022/01/800513/durian-tak-dapat-sambutan

Produce Report. (2022, Mei 10). Guangdong Province’s first durian orchard is fruiting. Dipetik daripada https://www.producereport.com/article/guangdong-provinces-first-durian-orchard-fruiting


Tercalarnya Maruah Jepun Sampai Tumbang Sebuah Kerajaan Di Ryukyu

Sebut saja Okinawa, ramai akan membayangkan imej berbeza pulau Jepun yang paling selatan itu. Bagi pengkaji sejarah Perang Dunia Kedua (WWII), ia merupakan lokasi pertempuran paling berdarah dalam teater Pasifik. Tetapi bagi pengkaji sejarah terutama Alam Melayu, ia merupakan sebuah kerajaan kecil tetapi penting bernama Ryukyu sekitar abad ke-14 hingga ke-16 sebelum diserap Jepun pada 1609.

Orang pertama yang menghuni kawasan kepulauan itu tiba di situ kira-kira 32,000 tahun lalu. Tidak mustahil kelompok penghijrah sama yang membentuk orang Yamato (orang Jepun moden) membentuk populasi wilayah yang terdiri daripada 100 buah pulau itu.

Selain mereka, ada juga penduduk Ryukyu yang mempunyai darah orang China dan Asia Tenggara. Mereka berkemungkinan pelayar atau nelayan yang terkandas di wilayah berkenaan selepas kapal-kapal mereka karam. Melihat tiada harapan untuk pulang ke tanah air tercinta, orang yang terkandas ini membina kehidupan baru di situ termasuk membina keluarga dengan orang tempatan. Ini menghasilkan budaya Ryukyu yang unik daripada semua budaya yang wujud di Asia Timur ketika itu.

Menjelang abad ke-14, terdapat tiga buah kerajaan yang wujud di situ iaitu Hakuzan di sebelah utara, Chuzan (di bahagian tengah) dan Nanzan (di sebelah selatan). Setiap daimyo yang menguasai bahagian berkenaan memerintah dari istana masing-masing iaitu Nakijin, Shuri dan Ozato. Seperti di pulau-pulau utama Jepun, persaingan sesama mereka mengakibatkan Chuzan menyingkirkan kedua-dua jirannya dan muncul sebagai kuasa dominan di Ryukyu sekitar 1429.

Semasa tempoh inilah, Ryukyu muncul sebagai pusat perdagangan penting Asia Timur. Ini kerana ia terletak di antara laluan perdagangan Siam dan rantau Melayu dengan China, Jepun dan Semenanjung Korea. Dan ini menjana keuntungan lumayan bagi kerajaan Chuzan yang memerintah ketika itu.

Antara barang dagangan Ryukyu yang dibawa ke Asia Tenggara termasuk rantau Nusantara ialah belerang dan kuda (kedua-duanya dari wilayah itu), barang porselin, sutera dan broked (China), pedang, baju besi dan emas (Jepun). Sementara barang dagangan Asia Tenggara yang dibawa ke Ryukyu pula ialah rempah-ratus, emas, kapur barus, arak Melaka, kain batik, candu dan pelbagai barang kraftangan dari rantau berkenaan.

Malah, kerajaan Chuzan juga dikatakan turut menyimpan rekod kewujudan Laksamana Hang Tuah. Ini berdasarkan penemuan lebih 30 surat membabitkan kedua-dua kerajaan yang disimpan dalam Rekidai Hoan (Dokumen-Dokumen Berharga Untuk Generasi Seterusnya).

Ia merupakan kompilasi dokumen diplomatik kerajaan Ryukyu dengan kerajaan-kerajaan luar seperti Joseon (Semenanjung Korea), China (Dinasti Ming), Melaka (Kesultanan Melayu Melaka) dan Jawa (Majapahit). Salah satu surat yang disebut dalam dokumen berkenaan jelas menyebut nama laksamana Melayu terkenal itu.

Disebabkan status dan kedudukan Ryukyu ketika itu, China yang diperintah Dinasti Ming dan Jepun yang diperintah Keshogunan Ashikaga melihat Ryukyu sebagai orang tengah yang boleh diharapkan. Kedua-dua kerajaan ketika itu mempunyai hubungan yang baik terima kasih kepada usaha keras Shogun Ashikaga Yoshimitsu. Sebagai mengiktiraf peranannya kepada hubungan kedua-dua kerajaan, Maharaja Yongle mengiktirafnya sebagai Raja Jepun.

Di sebalik semua ini, Jepun atau lebih tepat puak Satsuma yang memerintah Kyushu menganggap Ryukyu sebahagian daripada wilayah mereka. Malah, salah satu gelaran yang diberi kepada ketua puak Satsuma ialah Penguasa 12 Pulau Selatan. Gelaran ini diberi seawal tahun 1206 dengan Ryukyu menjadi sebahagian daripada pulau-pulau yang ditadbir mereka. Bagaimanapun, puak Satsuma tidak mempunyai kekuatan tentera diperlukan untuk menguatkuasakan tuntutan mereka.

Menjelang 1467, ia merupakan permulaan era Sengoku (tempoh berperang dalam kalangan daimyo dan penguasa untuk menguasai Jepun). Kemuncaknya ialah pada 1587 apabila Toyotomi Hideyoshi berjaya menyatukan seluruh Jepun di bawah penguasaannya selepas Kyushu ditakluk. Dan ini menukar status puak Satsuma sebagai pemerintah vasal bagi pihak Hideyoshi.

Atas sebab itulah, suka atau tidak, puak Satsuma terpaksa akur dengan semua permintaan beliau. Ini termasuk membekalkan 10,000 orang tentera bagi kempen penaklukan di Semenanjung Korea dan China dari 1592 hingga 1597. Ryukyu juga turut mendapat dekri sama tetapi tidak mahu sebarang tindakan mereka mengundang kemarahan kerajaan Joseon dan Ming ketika itu. Bagi memenuhi permintaan Hideyoshi, Ryukyu hanya menghantar sedikit saja bekalan makanan kepada tentera Jepun semasa kempen berlaku.

Bagi puak Satsuma, prestij mereka sebagai pemerintah Kyushu semakin terhakis. Sudahlah tewas di tangan Hideyoshi, kemudian mereka diatasi oleh bakal pengasas Keshogunan Tokugawa, Ieyasu di Sekigahara pada 1600. Jadi, puak Satsuma mencari semua peluang untuk mengembalikan prestij mereka sebagai daimyo dan kembali dihormati oleh semua termasuk Ieyasu. Ryukyu dianggap sesuai untuk usaha mereka kerana kerap menolak sebarang usaha penguatkuasaan kuasa Keshogunan Tokugawa selama bertahun-tahun.

Peluang terhidang pada 1609 apabila ketua puak Satsuma, Shimazu Tadatsune mempersembahkan usul untuk menakluk Ryukyu kepada pengganti Ieyasu, Hidetada. Selepas mendapat lampu hijau dari Edo (pusat pemerintahan Keshogunan Tokugawa yang kini merupakan Tokyo moden), Tadatsune mengumpul 3,000 tentera dan samurai, 3,000 pelayar dan 2,000 pekerja untuk ekspedisi ini. Kesemua mereka merupakan veteran bukan saja untuk kempen di Korea tetapi juga dalam kempen pemberontakan menentang Ieyasu sebelum ini.

Dari satu segi, Ryukyu mempunyai kubu-kubu kukuh yang mampu menahan asakan pihak Satsuma. Ini kerana kebanyakan istana dan kubu terletak di kawasan tanah tinggi dan diperbuat daripada batu. Ini menjadikan sebarang usaha untuk menembusi kubu-kubu ini berdepan kesukaran seperti disaksikan tentera Amerika Syarikat semasa WWII.

Selain itu, ia turut dilengkapi dengan struktur kayu di atasnya yang membolehkan pengawal dan tentera segera mengesan dan mengasingkan kedudukan musuh. Tetapi reka bentuk ini mempunyai satu kelemahan: ia tidak mempunyai ruang-ruang untuk mereka menembak atau mengintai pihak musuh. Kelemahan ini bijak dimanfaatkan oleh tentera Satsuma yang dilengkapkan dengan senapang lantak dan pengalaman pertempuran di Semenanjung Korea.

Di samping itu, pihak Ryukyu juga menggunakan strategi rantai besi bagi melindungi pelabuhan utama mereka iaitu Naha. Strategi ini menyaksikan rantai akan diturunkan bagi memberi ruang kepada kapal-kapal berlabuh di situ. Bagaimanapun, jika ada kapal musuh yang cuba berlabuh di situ, maka rantai akan dinaikkan sekaligus menghalang mereka daripada masuk. Ini merupakan strategi sama yang digunakan pihak Byzantine bagi melindungi Constantinople selama beberapa abad sebelum diatasi oleh pihak Uthmaniyah pada abad ke-15.

Tetapi tentera Ryukyu dianggap lemah jika dibandingkan dengan pihak Satsuma. Ini kerana selain tidak mempunyai pengalaman pertempuran yang berlaku kira-kira 200 tahun sebelumnya, senjata yang dimiliki dianggap lapuk termasuk senapang yang digunakan. Senapang versi China mereka jauh ketinggalan jika dibandingkan dengan senapang lantak pihak Satsuma yang dibeli daripada pedagang-pedagang Portugal.

Pihak Satsuma mendarat di Ryukyu pada 11 April dan mula menggerakkan penaklukan mereka. Menjelang 24 April, pihak Satsuma mendarat di Tokunoshima yang terletak di sebelah selatan. Walaupun dianggap lemah di atas kertas, pihak Ryukyu memberi tentangan sengit terhadap mereka sebelum ditewaskan mereka. Sebarang cubaan untuk menjarah rumah-rumah penduduk pula menyaksikan golongan petani menyerang tentera Satsuma dengan pelbagai alat termasuk kapak dan cangkul.

Untuk beberapa minggu berikutnya, orang Ryukyu menjadi saksi kepada kegigihan dan kekejaman pihak Satsuma terhadap wilayah mereka. Di sebalik tentangan sengit mereka, satu persatu kubu dan istana jatuh ke tangan pihak musuh. Dan sasaran mereka seterusnya ialah Istana Shuri, tempat pemerintah Chuzan bersemayam.

Di sinilah, pihak Ryukyu buat satu kesilapan besar. Disebabkan kedudukan pelabuhan Naha yang strategik, maka fokus utama mereka ialah melindungi pelabuhan tersebut. Tetapi ini mengakibatkan bilangan tentera yang melindungi Istana Shuri amat sedikit. Ini disebabkan serangan mengejut ke atas pelabuhan berkenaan pada 4 Mei.

Dengan kebanyakan tentera sibuk melindungi Naha, pihak Satsuma menyerang Istana Shuri pada tarikh sama. Walaupun pihak Ryukyu dapat tunduk mengelak serangan senjata api pihak musuh, pihak Satsuma membawa tangga tinggi bagi membolehkan mereka memanjat dan masuk ke dalam istana. Raja Ryukyu ketika itu, Sho Nei memilih untuk menyerah diri bagi menyelamatkan ribuan rakyatnya daripada menjadi korban pihak Satsuma.

Dua tahun selepas kempen Satsuma bermula, pihak Satsuma membawa Sho Nei dan para pembesar Ryukyu ke Edo untuk menghadap Hidetada dan Ieyasu. Berpuas hati dengan kejayaan Tadatsune, ia sedikit sebanyak mengembalikan prestij puak Satsuma di mata pihak Tokugawa. Sebelum dibenarkan berangkat pulang, Sho Nei dan para pembesar Ryukyu perlu melafazkan sumpah taat setia terhadap mereka. Salah seorang pembesar yang enggan berbuat demikian kemudiannya dipancung atas arahan shogun.

China yang mengetahui apa yang berlaku sedar mereka berdepan pilihan sukar. Ini kerana di atas kertas, Jepun dan China tidak mempunyai hubungan bersifat ufti dan telah berulang-kali menolak sejak era awal Dinasti Ming. Walaupun telah mengiktiraf kedudukan Ashikaga Yoshimitsu sebagai Raja Jepun, itu tidak bermakna Jepun sanggup membayar ufti. Jadi, apa nak buat dengan Ryukyu ini?

Bagi Tadatsune, solusinya mudah. Setiap kali kapal China tiba, mereka akan bersembunyi dan muncul kembali selepas mereka meninggalkan Ryukyu. Helah itu diteruskan selama 30 tahun sebelum tampuk pemerintahan China beralih dari Dinasti Ming kepada Dinasti Qing. Menjelang 1655, hubungan Ryukyu-China disambung semula dengan restu Keshogunan Tokugawa. Bagaimanapun, semua keuntungan masuk dalam kocek puak Satsuma sekaligus menjadikan mereka vasal kepada puak berkenaan.

Tetapi beberapa ratus tahun selepas itu, semuanya berubah dengan kehadiran Komodor Matthew Perry di Ryukyu pada abad ke-19. Kehadirannya di situ termasuk mengadakan lawatan ke Istana Shuri mencetuskan keributan dalam kalangan pihak Jepun seterusnya mencetuskan kejatuhan Keshogunan Tokugawa. Ia kemudiannya diganti dengan era Pemulihan Meiji.

Ryukyu menyangka inilah peluang mereka untuk kembali bergelar sebagai sebuah kerajaan yang bebas. Tetapi itu tidak bertahan lama menerusi pengilhakan wilayah itu pada 1879. Selepas Ryukyu diilhak, ia dinamakan semula sebagai Okinawa dengan semua bahasa dan budaya wilayah berkenaan dihapuskan.

Selepas tamat WWII, Okinawa diletakkan di bawah kawalan AS selama bertahun-tahun. Ia hanya dipulangkan kembali kepada Jepun pada 1972. Dengan penyerahan tersebut, maka musnahlah harapan untuk melihat ia kembali sebagai wilayah merdeka yang dinikmati beberapa ratus tahun sebelumnya.

RUJUKAN

Musa, H. (2016, 29 September) Hubungan kesultanan Melaka dengan kerajaan Ryukyu Jepun / Hashim Musa. In: Seminar Institusi Raja dalam Manuskrip Melayu (SIRaj 4), Kuala Lumpur: Perpustakaan Negara Malaysia.

Musa, H. et al. (2018). Surat Hang Tuah Kepada Raja Ryukyu: Kebijaksanaan Ilmu Diplomasi MelayuTradisional. Jurnal Melayu Sedunia Jilid. 1 Isu 1. Muka surat 162-190.

Haynes, M.G. (2021, 7 Julai). SAMURAI INVASION: JAPAN’S 1609 CONQUEST OF RYUKYU. Historynet.


Orang Ramai Naik Meluat Sampai Mahu Keluarkan Duit Dari Bank

Demikian hari ramai mencurahkan pendapat pasal hal perangai bank yang melingkupkan hidup orang. Siapa suka kalau duit yang penat-penat dicari tiba-tiba hilang macam itu saja? Tetapi dalam banyak pendapat, ada satu yang betul-betul merbαhαyα: pakat-pakat kita keluarkan duit daripada bank.

Kalau fikir secara mendalam, pendapat ini ibaratkan marahkan nyamuk tetapi bαkαr kelambu. Namun sebelum ulas panjang, kena faham juga – siapa suka kalau duit penat-penat dicari tiba-tiba hilang? Kalau tiada asap, masakan ada apinya.

Mungkin ramai tidak tahu, tindakan mengosongkan bank ada definisi tersendiri: bank run. Kebiasaannya bank run berlaku kerana orang ramai risaukan sesuatu… selalunya bank gulung tikar. Risau menjadi punca utama. Gulung tikar hanyalah faktor semata-mata. Bermakna kalau ada isu berbangkit, pengguna menjadi risau sampai mengosongkan akaun.

Cuma hidup tidak pernah bersifat hitam putih. Dan bank juga kadangkala tidak cukup duit untuk menampung permintaan bank run. Ada kes bank run lagi teruk: bank tiada duit langsung, kerana rugi dalam banyak pelaburannya.

Setakat ini ada yang memperlekeh sentimen sedemikian, katanya orang Malaysia sekadar sembang lebat. Walau bagaimanapun, sejarah tidak pernah dan takkan sesekali menipu.

Orang Malaysia terbukti pernah melakukan bank run pada tahun 1999. Sekelip mata, sebanyak RM17 bilion (nilai sekarang: RM28.5 bilion) cuba dikeluarkan pengguna MBf Finance sampai Bank Negara kena masuk campur menyelamatkan syarikat kewangan tersebut (Fuller, 1999).

Jadi semua yang memperlekeh sebenarnya tidak tahu sejarah barangkali.

Bala Pemusηαh Bank

Tidak boleh dinafikan yang bank run selalunya berlaku ketika negara ditimpa krisis. Pada tahun 1929, ekonomi Amerika Syarikat melutut dimαmαh sebuah krisis kewangan begitu teruk. Dan ketika ini, ramai bertindak mengosongkan akaun bank selepas menyedari orang sekeliling kehilangan simpanan seumur hidup (McGee, 2021).

Sekarang agaknya semua boleh nampak perkaitannya. Zaman semakin berubah, tetapi punca hilangnya kepercayaan orang pada bank masih sama: simpanan yang hilang.

Zaman sekarang, orang ramai tidak perlu beratur di depan bank macam tunggu promosi Starbucks. Duduk rumah boleh buat bank run secara senyap-senyap. Ini yang dikatakan silent bank run, situasi apabila pengguna bank mengeluarkan bank secara atas talian yang sukar dibendung akta-akta sedia ada bank (Fernando, 2022). Sekarang ini pun ramai lebih percaya pada institusi alternatif, seperti rizab emas dan pasaran kripto misalnya. Tambah pula pasaran kripto sekarang nilainya merudum begitu banyak ke paras “market low” (Gailey, 2022).

Jadi bank sepatutnya mengukuhkan prasarana keselamatannya. Kerana bank run secara jangka pendek dan panjang merugikan seluruh negara. Kalau bank tiada duit, sudah pastinya tiada siapa boleh pinjam. Hal ini akan merugikan semua pihak – pengguna dan negara.

Pertama sekali, pengguna bukan sama sekali suatu kumpulan yang bersatu. Masing-masing mempunyai kehendak, keperluan dan kepentingan tersendiri. Dalam kalangan pengguna juga, ada peniaga yang sangat bergantung pada pinjaman bank.

Maka bank adalah wadah yang sangat penting. Kerana perniagaan menjana ekonomi. Jika perniagaan melingkup, habislah ekonomi negara yang akan memberi masalah pada kerajaan pula. Semua orang tahu yang pinjaman ada faedah tertentu.

Tetapi orang ramai tidak begitu tahu bahawa faedah inilah menciptakan wang baru dalam ekonomi. Wang kertas hanyalah cetakan. Namun faktor yang menjaminkan nilai pada wang kertas tersebut terletak kemas dalam tangan kadar faedah.

Jadi jika bank sudah tidak mampu memberi pinjaman, perkara-perkara ini akan berlaku:

Tiga perkara di atas adalah contoh mudah semata-mata. Kalau tengok dalam lembaran sejarah, banyak benda lagi teruk berlaku. Semuanya berputik apabila orang ramai hilang kepercayaan pada bank yang buat besar kepala sampai kena bala.

Kami menulis ikut semangat untuk bantu orang ramai dapatkan ilmu secara percuma. Sebab itu kami enggan buat konsep langganan artikel (subscription). Tetapi kami mohon jasa baik kalian untuk beli buku kami. Dengan pembelian buku, kalian sedang membantu kami teruskan semangat ini sampai bila-bila. Link pembelian: https://shopee.com.my/thepatriotsasia

RUJUKAN:

Fernando, J. (2022, Januari 27). Silent Bank Run. Investopedia.

Fuller, T. (1999, Jun 5). ‘Preemptive Action’ Puts Central Bank in Control: Malaysia Takes Over MBf Finance. The New York Times.

Gailey, A. (2022, Ogos 26). Bitcoin Is ‘Officially on Vacation’, Dropping Below $21,000. Here’s How Investors Should React. Time.

McGee, S. (2021, Mei 13). How Bank Failures Contributed to the Great Depression. History.


Mikado Meiji: Bapa Permodenan Jepun

Jepun pada hari ini, ialah sebuah lambang bahawa orang Asia turut boleh maju dalam arus permodenan. Jepun, sebuah lambang bangsa yang sangat maju dalam segala aspek. Jepun, sebuah kuasa dunia yang tidak haru kita lupakan ketika mempelajari sejarah Perang Dunia Kedua.

Sebuah kuasa dunia yang muncul tiba-tiba, dari Lautan Pasifik, lalu mengalahkan pelbagai kuasa dunia. Dari Russia, China sehingga ke British di tanah Melayu. Ya, dunia masih mengenangkan sejarah bangsa Jepun menjadi harimau dalam sejarah dunia.

Namun, bagaimanakan sebuah tamadun yang agak malap dalam sejarah dunia, yang dipenuhi oleh banyak perang saudara, tiba-tiba boleh bangkit berdiri sama tinggi dengan bangsa lain yang hebat dalam sejarah? Bagaimanakah keajaiaban ini boleh berlaku? Mari, bersama saya, kita terokai

1. Revolusi Meiji Dalam Bidang Pendidikan

– Pada Tahun 1871, Meiji telah melancarkan dasar pendidikan baru untuk negara Jepun bersatu ketika itu. Baginda bermula dengan menubuhkan Kementerian Pendidikan, antara terawal di Asia ketika itu selepas menyedari betapa pentingnya ilmu. Dan kemudian kementerian ini mewajibkan pelajar dari usia seawal 6 tahun untuk menerima pendidikan.

– Dan dasar pendidikan baru yang dikenali sebagai PRINSIP KUOTAI menekankan aspek seperti kesetian kepada MAHARAJA, BANGSA dan NEGARA.

– Sistem pendidikan dari Amerika diperkenalkan dengan diubahsuai mengikut budaya tempatan.

– Meiji telah membawa masuk ramai tenaga pengajar, golongan profesional dan ahli akademik Barat untuk memberi kesedaran kepada Bangsa Jepun betapa pebntingnya ilmu.

– Ramai pelajar dan pemuda Jepun dihantar untuk melanjutkan pelajaran ke Eropah. Banyak karya-karya akademik dari barat diterjemahkan oleh pelajar-pelajar yang dihantar untuk belajar ke eropah ke dalam Bahasa Jepun.

– Pusat-pusat pengajian tinggi seperti maktab dan universiti didirikan Contohnya Universiti Diraja Tokyo, Universiti Imperal, Maktab teknikal seperti Junior Technical College dan beberapa universiti swasta.

2. Revolusi Meiji Dalam Sektor Ekonomi

– Ekonomi acuan barat diperkenalkan oleh Meiji di Jepun. Kementerian Perusahaan diwujudkan dengan Ito Hirobumi dilantik menjadi menterinya.

– Jepun membawa kepakaran luas untuk membantu anak bangsa Jepun belajar dari kemajuan BARAT. Pada tahun 1879, Jepun mengambil 130 pegawai asing melalui Kementerian Perusahaan untuk membantu menaikkan sektor ekonomi Jepun.

– Mikado Meiji menyediakan bantuan kepada pengusaha persendirian diberikan dalam bentuk modal, latihan perindustrian, khidmat nasihat dan bengkel teknik perniagaan.

– Impaknya daripada dasar-dasar revolusi yang diperkenalkan oleh Meiji, beberapa syarikat besar telah muncul untuk memajukan ekonomi Jepun seperti Mitsui, Mitsubishi, Yasuda dan Sumitomo. Dan syarikat-syarikat ini pula bergabung dengan syarikat lain lalu membentuk Zaibatsu. Bersatunya syarikat-syarikat ini adalah dengan satu matlamat, menaikkan ekonomi bangsa Jepun.

– Revolusi bidang pengindustrian yang dilakukan oleh Meiji juga membawa kepada penghasilan banyak hasil produk negara Jepun yang boleh diimport ke negara luar. Antaranya ialah kain kapas, sutera ,barangan kilang, perlombongan, kereta, kapal perdagangan adan kapal perang.

– Khidmat orang asing juga diperlukan dalam membangunkan beberapa buah sektor dalam bidang perlombongan. Antaranya perlombongan arangbatu, besi dan tembaga.

– Mikado Meiji juga telah menyusun sistem kewangan Jepun untuk tidak ketinggalan mengikuti revolusi pengidustrian di Barat. Bagina telah mewujudkan sistem mata wang baru untuk Jepun yang dinamakan sebagai Yen di samping menubuhkan bank pusat di Jepun seperti Mitsui-Ono, First National Bank dan Yokohama Spesis Bank.

3. Revolusi Mikado Meiji Dalam Bidang Pentadbiran

– Pada tahun 1868, Meiji telah menandatangani sebuah piagam yang menjadi dasar pemimpin, pegawai-pegawai dan rakyat Jepun dalam menjalankan tugas dan tanggungjawab mereka ke atas negara.

– Isi piagam tersebut adalah seperti berikut:

a.) Dewan Perbahasan ditubuhkan bagi menerima respons orang ramai mengenai undang-undang yang akan dilaksanakan.

b.) Semua kakitangan awam diseru untuk bersatu dan menyokong setiap dasar yang dibawa oleh kerajaan Jepun ketika itu. Menurut Meiji, kalau semua dasar ditentang, bagaimana kemajuan mahu dibawa?

c.) JEPUN DIWAJIBKAN UNTUK MEMBAWA SEMUA TENAGA LUAR DAN ILMU DARI LUAR lalu digunakan untuk membangunkan TAMADUN MEREKA.

d.) Segala adat lama yang tidak bermanfaat dihapuskan.

e.) Semua rakyat digalakkan menggunakan hak dan minat masing-masing.

– Mikado Meiji membentuk sebuah parlimen atau Diet tahun 1881 dengan menerima pakai perlembagaan Jerman sebagai acuannya. Majlis Penasihat Raja ditubuhkan dengan keanggotaan golongan bangsawan dan pembesar istana.

– Sistem Feudal yang menjadi tradisi Jepun sejak zaman berzaman dihapuskan sama sekali. Wilayah-wilayah kekuasaan pembesar yang dipanggil sebagai Damiyo diambil semula oleh Meiji dan pentadbir di setiap kawasan diberi gaji tetap. Wilayah-wilayah ini semua kemudiannya dibahagikan kepada beberapa daerah kecil yang dipanggil sebagai Ken.

– Para Samurai yang tidak lagi mempunyai jawatan dalam bidang pentadbiran digalakkan untuk menyertai bidang perniagaan memandangkan sistem Damiyo tidak lagi diamalkan di negara Jepun.

4. Revolusi Meiji Dalam Bidang Ketenteraan

– Kepakaran teknologi ketenteraan Jerman diambil oleh Jepun untuk membangunkan industri ketenteraan mereka. Bahkan, askar dari Jerman juga diambil untuk berkhidmat dalam bidang ketenteraan mereka.

– Undang-undang kerahan tenaga diwujudkan tahun 1872 yang mewajibkan pemuda berumur 20 tahun menyertai tentera. Justeru Tentera Kebangsaan Jepun dibentuk dengan keanggotaan segenap lapisan masyarakat.

– Jepun juga meminta bantuan British untuk membina kapal perang mereka. Dengan bantuan teknologi dari British akhirnya Jepun mampu membina kapal perang mereka sendiri.

Kesimpulan

Pendapat saya mengenai Revolusi Meiji yang dibawa oleh Jepun sehingga mereka boleh maju dalam masa yang singkat ialah, tiada sentimen membenci barat yang wujud di Malaysia hari ini. Bahkan, Bangsa Jepun tidak pernah MALU untuk mengakui bahawa TAMADUN BARAT ketika itu lebih maju daripada mereka sehinggakan akhirnya, mereka menimba ilmu dari barat, belajar dan menjadi lebih bagus daripada barat!


Kisah Sebenar Disebalik Beauty and The Beast

Dalam filem atau kartun, kita selalu ditayangkan kisah manis di antara Si Jelita (The Beauty) dan Si Haiwan (The Beast). Tetapi kisah sebenarnya di sebalik dua individu ini mempunyai pengakhiran yang tidak menggembirakan seperti yang selalu ditayangkan oleh Disney.

Perkenalkan Pedro Gonzales. Dilahirkan di Tenerife, Sepanyol pada tahun 1537. Dia membesar sebagai kanak-kanak yang tidak normal. Tubuhnya menumbuhkan bulu terlalu tebal dan kerana itu, dia dikenali sebagai ‘wildman’.

‘Wildman’ adalah makhluk dari mitos Zaman Pertengahan yang digambarkan sebagai lelaki separuh manusia dan sepauh haiwan. ‘Wildman’ ini dipercayai akan bertukar menjadi makhluk ganas pada waktu malam. Kadangkala memakan kanak-kanak hidup-hidup.

Kisah Pedro bermula pada waktu malam selepas pertabalan Raja Henry II ketika pertengahan kurun ke-16. Pedro merupakan hadiah kepada raja, iaitu ‘wildman’ yang dikurung.Kehadiran Pedro menimbulkan keterujaan dalam kalangan tetamu yang hadir. Pedro diletakkan di dalam penjara bawah istana untuk pemerhatian lanjut.

Ketika di dalam penjara, para doktor dan para akademik memeriksa Pedro. Mereka menemui Pedro bukan seorang yang liar seperti jolokannya ‘Wildman’. Pedro sebenarnya seorang kanak-kanak normal berusia 10 tahun yang mempunyai terlalu banyak bulu, iaitu keadaan yang kita kenali hari ini sebagai ‘congenital hypertrichosis’. Keadaan ini yang turut dikenali sebagai sindrom ‘wereworf’ adalah sangat ganji (rare). Cuma 50 kes ditemui pada zaman pertengana dan Pedro adalah kes pertama.

Pada masa itu, manusia yang mempunyai fizikal yang pelik akan dilihat sebagai status orang kaya. Terima kasih kepada keadaan fizikal Pedor kerana raja melihat Pedro sebagai aset kekayaannya. Sebagai bahan eksperimen, Pedro dididik sebagai seorang bangsawan dan dibenarkan mempunyai nama Latin iaitu Petrus Gonsalvus. Mereka menemui bahawa Petrus seorang yang cepat belajar, dapat menguasai tiga bahasa dengan pantas. Petrus juga berkemampuan memegang jawatan dalam Istana (court).

Pada tahun 1550, Raja Henry II men!nggal kerana kec3deraan. Dia telah meninggalkan seorang janda, Catherini dari Medici. Catherine pula mahu melihat sekiranya lebih banyak ‘Wildmen’ dapat dihasilkan sekiranya Petrus berkahwin. Jadi, Catherine buat keputusan mahu mengahwinkan Petrus dengan sorang wanita cantik yang juga bernama Catherine. Catherine dan Petrus tidak akan besua muka sehinggalah pada waktu perkahwinan.

Majlis perkahwinan mereka tidak diketahui, tetapi spekulasi menyatakan para doktor telah mengintip malam pertama Petrus dan Catherine. Mereka mahu melihat sekiranya Petrus bertukar menjadi ‘Beast’ ketika melakukan hubungan s3ksual. Mereka juga mahu melihat sekiranya ‘The Beauty’ (Catherine) selamat daripada persetubuhan tersebut. Ramai orang terkejut yang akhirnya ‘Beauty’ jatuh cinta kepada ‘Beast’ dan mereka meneruskan perkahwinan yang bahagia. Tetapi Pemaisuri kecewa apabila dua anak lelaki pertama Petrus tidak mewarisi fizikal ayahnya yang banyak bulu.

Anak-anak pasangan tersebut yang lain seramai lima orang iaitu dua lelaki dan tiga perempuan mewarisi sindrom ‘werewolf’ daripada ayah mereka. Keluarga Petrus mendapat populariti dan dibenarkan mengembaran di seluruh Eropah dan hidup bersama para bangsawan. Mereka memutuskan untuk menetap di Sepanyol di mana mereka memberikan sokongan kepada Duke Parma. Duke tersebut membenarkan Petrus menguruskan harta tanah yang terdapat di berhampiran Parma.

Anak-anak Petrus juga dijadikan sebagai hadiah kepada keluarga-keluarga kaya. Anak perempuannya, Antonetta, dijadikan sebagai bahan mainan dalam kalangan gundik-gundik Duke. Tidak mudah bagi Petrus dan Catherine untuk melepaskan anak-anak mereka dan dilayan seperti objek. Mereka tak mampu berbuat apa-apa.

Petrus dan Catherine seterusnya menetap di Lake Bolsena di Itali, di mana mereka mengakhiri hidup mereka dengan tenang. Petrus meninggal pada tahun 1617 dan Catherine pada tahun 1623. Pada waktu kem4tiannya, Petrus tidak ditanam bersama dengan manusia lain, iaitu di tanam di tanah suci dalam kepercayaan Kristian. Sehingga pengakhiran hidupnya, dia masih dilayan sebagai binatang, bukan manusia.

RUJUKAN:


Nyawa Institusi Raja-Raja Melayu

Terdapat 9 orang raja-raja Melayu yang diiktiraf di dalam perlembagaan negara. Ini adalah jumlah yang banyak. Rakyat Melayu kena menanggung 9 institusi beraja dalam satu perlembagaan.

Dimanakah nyawa kepada semua institusi beraja ini?

Adakah pada wang? Pada kuasa politik? Atau payung British?

Tauke-tauke lebih berkuasa dari segi wang dan mampu membeli gelaran malah bersekali dengan raja-raja. Raja-raja ini tiada kuasa politik kerana ia telah diserahkan kepada sistem raja berperlembagaan. British? Sekarang orang putih sudah balik, kini tinggal yang hitam putih.

Takhta raja-raja Melayu ini puncanya berbagai-bagai. Ada dapat dari restu Siam, ada dapat dari British, ada yang sesama mereka macam raja Perak anugerahkan nobat pada raja pertama Selangor malah ada dapat dari turun-temurun dari kedatuan Srivijaya yang umurnya lebih seribu tahun. Tapi daulatnya tetap berada pada tangan RAKYAT MELAYU. Habis rakyat Melayu maka habislah riwayat raja-raja. Contohnya apabila rakyat Melayu menjadi minoriti di Pulau Singa maka kiamatlah takhta rajanya. Benda simple bukan macam sains roket nak terkamirkan bagai.

Jadi dimanakah nyawa kepada semua institusi beraja ini?

NYAWA kepada semua institusi beraja Melayu terletak pada DARAH, KERINGAT DAN AIRMATA rakyat Melayu.

Sejarah membuktikan betapa raja-raja Melayu bergantung harap kepada rakyat Melayu untuk mendukungnya menjadi raja. Tanpa sokongan rakyat Melayu, maka seseorang itu terpaksa mengemis takhta dari penjajah malah dari musuh sendiri, untuk memaksa rakyat Melayu menerima dia menjadi raja.

Sejarah juga membuktikan bahawa riwayat raja-raja Melayu bergenang dalam darah, keringat dan airmata rakyat Melayu yang berjuang sampai mati mempertahankan raja-raja Melayu dan kaum keluarganya. Apa beza nasib raja-raja Melayu di semenanjung dengan raja-raja Melayu di Sumatera? Mati dan bangkit dari kubur semula pun raja-raja Melayu tetap tidak boleh menafikan kenyataannya bahawa rakyat Melayu di sini bersepakat mempertahankan nasib raja dengan darah, keringat dan airmata. Tapi untuk apa rakyat Melayu? Untuk apa…

Raja adil raja disembah, raja zalim raja disanggah. Ini adalah ideologi Hang Jebat, yang merumuskan dari ‘magna carta’ Demang Lebar Daun dengan Seri Teri Buana. Jika raja boleh menghukum rakyat, rakyat juga boleh menegur raja malah menyepak raja yang tidak senonoh dengan rakyatnya.

Hang Jebat benar dalam hal ini, kerana setiap kali Seri Teri Buana menyatakan haknya sebagai raja, Demang Lebar Daun pantas menjawab bagi melindungi hak rakyat Melayu. Jika Seri Teri Buana menuntut autoriti mengjungkirbalikkan rumah rakyat Melayu yang menderhaka, maka Demang Lebar Daun menuntut autoriti takhta kerajaan sang raja yang tidak senonoh itu dibinasakan selumat-lumatnya.

9 orang raja-raja Melayu mesti berkhidmat dan bekerja bagi pihak rakyat Melayu, secara prioriti. Sejarah menghakimi bahawa 9 orang raja-raja Melayu ini berhutang darah, keringat dan airmata rakyat Melayu. Adakah raja-raja Melayu tahu tentang anak-anak Melayu yang tidak mampu membeli rumah pertama mereka? Adakah raja-raja Melayu tahu tentang rakyat Melayu yang ada rumah, tapi dimusnahkan oleh penguasa dan kapitalis, namun pada masa yang sama warga asing dibiarkan membina setinggan malah bebas berniaga kerana menyogok wang? Adakah ada kerabat raja yang bangkit membela rakyat Melayu yang ditipu oleh scammer?

Apakah fungsi Majlis Raja-raja? Fungsi Majlis Raja-raja di zaman British sudah tidak relevan dan kini raja-raja MESTI lebih banyak meluangkan masa dengan rakyat yang menanggung makan minum berak cangkung kaum kerabat diraja. Bagaimana Majlis Raja-raja selama kewujudannya boleh memekakkan telinga dan membisu hidup segan mati tak mahu tentang beratus-ratus kedai arak, judi dan maksiat namun tiba-tiba bangkit dari tidur dengan hanya isu kecil yang melibatkan umat Melayu? Adakah formulanya ialah isu-isu kecil yang menghimpit umat Melayu mampu untuk menggerakkan kekuatan Majlis Raja-raja ini?

9 orang raja-raja Melayu, jumlah ini banyak dan rakyat Melayu kena fikirkan bagaimanakah mereka dapat ‘mengeksploitasikan’ (baca: memanfaatkan) semua raja-raja ini supaya berkhidmat dengan lebih berkesan demi mereka. Majlis Raja-raja mesti ditekan untuk lebih menyantuni rakyat Melayu dan menjadi pusat aduan rakyat Melayu yang benar-benar hidup dan efektif. Zaman dewaraja sudah berakhir dan kini raja-raja mesti menjadi warganegara yang berguna untuk masyarakat dan negara.

Ya, memang orang lain bayar cukai yang sama untuk menanggung semua raja-raja ini, tapi rakyat Melayu terbukti dalam sejarah, telah lama membayar dengan darah, keringat dan airmata malah bersabung nyawa mereka sendiri untuk survival raja-raja Melayu.


Lagu Arab Punca Ramai Pengantin Bercerai

Korang tahu tak, pernah ada satu lagu arab yang buat ramai pasangan bercerai-berai? Sempat viral kat Baghdad, Iraq dan menyebabkan kadar penceraian tahun 2022 itu naik mendadak.

Puncanya, lagu arab bertajuk Mesaytara. Ia dinyanyikan oleh Lamis Khan, seorang artis Syria.

Mesaytara membawa maksud “Aku akan menguasaimu”. Senang kata, queen control.

Sampaikan ada kes, pengantin perempuan diceraikan masa majlis walimatul urus. DJ pun satu hal, dajei betul. Pasang la lagu Selamat Pengantin Baru atau Tari Bunga Rampai. Boleh pulak dia bantai lagu Mesaytara. Pengantin perempuan pulak ‘naik syeikh’. Dia boleh berjoget dengan rentak lagu tu.

Keluarga pengantin lelaki rasa terhina dengan tindakan pengantin perempuan. “Belum apa-apa lagi dah mula tunjuk lagak”, gitu la kot kata makcik bawang arab. Pengantin lelaki pun naik angin dan terus ceraikan isteri barunya.

Ini bukanlah kes pertama. Tahun sebelumnya pasangan pengantin dari Jordan berpisah masa majlis kahwin diorang. Makna kata, lagu ni boleh kira berhantu!

Baris pertama lagu tu berbunyi (terjemahan):

“Aku berkuasa’ engkau akan tunduk bawah perintah ketatku;
Aku akan buat kau gila kalau kau tengok perempuan lain di jalanan;
Ya, aku berkuasa;
Engkau cinta hatiku
Selagi kau bersamaku, kau tunduk bawah perintahku;”

Budaya orang arab pantang kalau suami jadi dayus. Kira lagu ni pada diorang ada unsur penghinaan kepada kaum lelaki yang sepatutnya jadi pemimpin keluarga, bukannya tunduk bawah tapak kaki bini. Benda macam nilah yang tak boleh diterima keluarga lelaki.

Pengantin lelaki pun takkanlah sanggup nak kena sindir dengan member dia masa hisap shisha bawah khemah tepi padang pasir, “Booo takut bini!!”


Falsafah Kontroversi Serat Suluk Gatolotjo Pulau Jawa

Dalam setiap kebudayaan masyarakat wujud pelbagai kepercayaan setempat yang diwarisi melalui generasi ke generasi seterusnya sehingga menjadi amalan asas pada sebahagian penganut.

Walaupun hakikat kepercayaan induk masyarakat Nusantara yakni, penutur Austronesia, sebelum kedatangan Hindu, Buddha dan Islam merupakan penganut tegar Animisme.

Animisme ternyata tidak dapat dipisahkan daripada amalan tradisi sebahagian masyarakat Nusantara sehingga kemunculan fahaman yang bercampur antara falsafah adat resam dengan agama.

Di Tanah Jawa contohnya, terdapat fahaman masyarakat Jawa dikenali sebagai Abangan iaitu sebuah ajaran lokal yang menganut Islam secara nominal.

Konsep Sinkrestime dapat didefinasikan sebagai mancampurkan idea dan praktik agama yang dipercayai sebagai langkah untuk menyelaraskan kepercayaan dan pemikiran berbeza bertujuan untuk membenarkan ‘perpaduan asas’ , dan hasil daripada akulturasi tersebut menghasilkan percampuran pelbagai fahaman dan budaya.

Dari sudut perspektif Islam, Islam memberi definisi negatif kerana Sinkretism banyak melakukan perubahan dan ‘bid’ah’ yang mengancam teras agama.

Sinkrestime bukanlah fenomena yang baharu, malah sejak era Ptolemaic(Greek) telah menyembah Dewa Serapis, iaitu dewa Greco-Egypt yang menggabungkan antara dewa Greek dan Mesir seperti Zeus, Osiris, Apis, Helius dalam satu identiti dan entiti sama.

Falsafah Kontroversi dalam Serat Seni Gatolotjo

Antara contoh perkembangan fahaman ‘rojak’ ini bermula boleh didapati di dalam kitab sastera yang kontroversi iaitu Serat Suluk Falsafah Gatolotjo, menceritakan tentang perjalanan watak seorang lelaki yang berwajah hodoh dan bertabiat tercela.

Seperti yang dikatakan oleh kebanyakan orang, tak hensem tak apa janji k̶a̶y̶a̶ baik akhlak. ini sudah lah tak hensem perangai buruk pulak. Lebih kurang begitulah.

Sementara itu, Mamat ini bukan lah seorang tokoh filsuf mahupun pembaca berita tetapi kelebihannya adalah petah berbicara, bijak berfalsafah dan bermadani(mengejek sinis).

Mana tidaknya, kerja dia setiap hari mencari lawan untuk berdiskusi. Setiap bait yang dilontar daripada mulut Gatolotjo mengandungi makna tersirat dalam berfalsafah. Tak ada seorang yang mampu tewaskan dia dalam berhujah.

Oleh demikian, Gatolotjo adalah seorang anak raja yang cacat fizikal. Lantaran daripada itu, tindakan beliau membawa diri keluar dari istana adalah untuk mengembara bagi merasai pengalaman beruzlah dalam mencari eksistensi diri.

Watak Gatolotjo diilhamkan daripada sifat keperibadian dan kompilasi kisah Sidharta Gautama Buddha dan mitos ‘islamisasi’ Brawijaya Raja Majapahit. Melalui kisah ini boleh dikesan pengarang memasukkan elemen daripada Buddhism, Hinduism, Islam dan kepercayaan/mistik tempatan dalam satu identiti.

Dalam pada itu, antara isi falsafah kontroversi yang terkandung dalam Serat ketika Gatolotjo sedang berlawan hujah dengan Kiai Abdul Djabar, apabila kiai dan muridnya menghina dan perlekeh fizikal Gatolotjo.

“Agama itu bebas. Dalam kehidupan. biar beragama Cina sekalipun. Sekiranya anda ikhlas dalam beragama, ia benar akan diterima. Oleh itu, guru yang mengajar agamamu salah dengan mengatakan agama lain sebagai kafir. Sedangkan pegangan agamaku murni, iaitu agama rasa.”

“Sekiranya anda ingin mengetahui agama rasa, itulah agama yang mematuhi perasaan yang dirasakan oleh hati. Rasa badan dan mulut. Saya mematuhi semua itu. rasanya manis dan lazat. Sekiranya anda tidak faham maksud saya, sangat tepat bahawa anda tidak memiliki akal. Tidak ada nama, apalagi rasa. Tidak tahu makna yang diucapkan, tidak tahu tujuan yang dimaksudkan.”

Selain itu, ada lagi beberapa ungkapan falsafah yang dihamburkan oleh Gatolotjo.

“Sampai sekarang, badan aku boleh rosak, setiap pergerakan tubuh Rasulullah memerintah kerana aku kekasihnya. Sebagai putera yang menghidupkan setiap orang. Aku tuhan ya Muhammad.”

“Aku sendiri tidak mempunyai kekuatan sama sekali. Aku tahu bahawa suatu hari ia akan hancur, dengan pemberian dan kehendak yang paling suci. Kerana tubuh aku adalah roh. Mengetahui Hyang Widi bertindak sesuai dengan kehendak Sang Hyang, aku tidak mempunyai apa-apa. Sekiranya tidak ada belas kasihan dari Hyang Widi, aku hanya kosong dan kesepian seperti rasa sebelum kelahiranku.”

Inti pati falsafah yang diucapkan berbaur bid’ah dan zindiq mempunyai  konsep bersadur Islam dengan Hindu Dharma masyarakat Bali iaitu Sang Hyang Widhi(Tuhan yang maha esa.)

Kalau nak katakan ‘Tuhan Yang Maha Esa’ itu merujuk pada Allah sangat tidak dapat diterima walaupun ‘ciri-ciri’ seakan hampir sama kerana masih wujud kecacatan dalam konsep tersebut.

Lebih-lebih lagi Kitab Serat Gatolotjo dipercayai dikarang oleh Kiai Ngabdullah Tunggul Walung. Setelah bertukar agama daripada seorang Kiai Islam, Dia bertukar angin memilih untuk menjadi seorang misionaris kristian yang bercampur Nuansa Jawa(agama lokal orang Jawa).

Tentang fizikal Gatolotjo sememangnya buruk. Dari segi zahir mahupun batin tak ada ciri-ciri manusia perwatakan baik selain sifatnya yang tercela. Tetapi kenapa pengarang berbuat demikian? Adakah ingin menunjukkan bahawa orang yang mempunyai penampilan selekeh dan buruk lebih berakal dalam memahami makna toleransi beragama berbanding orang jenis mulut tak lekang menyebut nama tuhan tetapi jumud?.

Penampilan baik tidak semestinya berhati mulia, berpakaian selekeh juga tidak menjaminkan seseorang itu jahat, tetapi Islam mengutamakan adab dan kebersihan dalam setiap aspek.

Natijahnya, Implikasi daripada keterlaluan dalam toleransi agama akan mengakibatkan kecacatan dalam teras agama justeru bakal menimbulkan ketegangan pelbagai pihak kerana konsep sinkretisme ini ditolak secara total oleh Kristian dan Islam sendiri.


Budak Turkana: Gambaran Manusia Yang Hidup Jutaan Tahun Dulu

Apa yang membezakan manusia dengan cimpanzi? Jawapan paling mudah adalah akal. Kepintaran minda merupakan anugerah pada manusia, sesuatu yang tiada dalam kalangan haiwan.

Walau bagaimanapun, jawapan ini tidak relevan kalau dalam penyelidikan arkeologi. Takkan mungkin ada bukti kepintaran minda pada rangka bertulang.

Jadi pakar-pakar antropologi dan arkeologi menyiasat satu keunikan fizikal yang hanya ada pada manusia.

Cimpanzi misalnya membesar secara konsisten. Manusia pula lengkap dengan fitrah lonjakan tumbesaran (growth spurt) yang berlaku antara usia remaja dan dewasa.

Apabila sebuah rangka fosil ditemui, saintis akan menyiasat banyak perkara. Antaranya adalah lonjakan tumbesaran, yang menjadi bukti kukuh fitrah seorang manusia.

Penemuan fosil KNM-WT 15000 amat mengejutkan saintis, selepas ditemui di tebing Sungai Nariokotome yang terletak tidak jauh daripada Tasik Turkana dalam negara Kenya (Stefoff, 2009).

Setelah mengesahkan bahawa fosil KNM-WT 15000 ada bukti lonjakan tumbesaran, saintis terus memberi nama yang berpadanan dengan fitrah manusiawi.

Fosil ini dinamakan “Budak Turkana” atau “Budak Nariokotome” sempena lokasi penemuan.

Dan kajian-kajian susulan mengenal pasti usia rangkanya iaitu dalam lingkungan antara 1.5 juta hingga 1.6 juta tahun yang lalu.

Lingkungan ini mengesahkan Budak Turkana dalam kategori Homo ergaster (manusia pekerja). Jantinanya tidak dapat dikenal pasti, oleh kerana ajalnya terlalu awal iaitu sekitar usia 7 hingga 11 tahun sahaja (Graves, et al., 2010).

Pandangan para saintis berbelah bahagi. Pendapat Alan Walker dan Richard Leakey adalah, Budak Turkana meninggal dunia ketika berusia 11 hinga 12 tahun… kalau ikut pada kematangan tulang. Cuma siasatan pergigian meletakkan usia tidak sampai lapan tahun.

Saintis Christopher Dean bersetuju dengan usia lapan tahun. Dan ketiga-tiga mereka berpendapat jantina Budak Turkana lebih berat ke arah unsur kelelakian kalau tengok pada struktur tulang dan bentuk gigi.

Menyingkap Ciri-Ciri Morfologi Rangka

Budak Turkana sekalipun berusia 12 tahun sebelum meninggal dunia sebenarnya sangat tinggi. Tengok pada rangka saja, tingginya sudah mencecah 160 sentimeter.

Saintis membuat anggaran ketinggiannya mampu cecah 185 sentimeter jika diberi beberapa tahun lagi. Dari segi berat pula, Budak Turkana berada dalam lingkungan 48 kilogram.

Ruangan pinggulnya lebih kecil kalau dibandingkan dengan manusia moden (Homo sapiens).

Jadi kalau banding dengan Homo sapiens, Budak Turkana dijangka boleh berjalan lebih jauh dan panjat pokok untuk petik buah lebih baik.

Ciri-ciri fizikal ini semestinya terjadi oleh kerana faktor evolusi manusia, hasil daripada aktiviti yang lasak senantiasa (Wong, 2012).

Kerohanian Budak Turkana didapati hampir sama seperti manusia moden. Saiz otaknya lebih besar.

Daripada rangka, saintis menemui sisa-sisa yang membuktikan kelenjar peluh sangat banyak.

Kelenjar-kelenjar ini bantu menyejukkan badan dengan pantas. Tambah pula saiz Budak Turkana tinggi yang membolehkan badannya “tampung haba” (heat retention).

Penemuan Sampingan Di Sekitar Rangka

Kebiasaannya, rangka fosil ditemui dalam keadaan bersama segala kelengkapan alat batu. Budak Turkana ditemui seorang sarjana arkeologi bernama Kamoya Kimeu pada tahun 1984.

Kimeu terjumpa bukti-bukti fosil lain seperti peralatan batu yang mengesahkan fitrah manusiawi Budak Turkana. Bermakna manusia sudah wujud di muka bumi ini sekurang-kurangnya 1.5 juta tahun yang lalu.

Peralatan ini juga didapati selaras dengan kemampuan Budak Turkana. Teknologi imbasan mendapati rangka ini lengkap dengan “struktur sosial”.

Ruangan tempurung kepala Budak Turkana ada otak yang cukup matang untuk memfitrahkan bahasa.

Dijangka bahasa digunakan Budak Turkana ringkas tanpa perlu bernafas terlalu banyak. Perkara ini dikenal pasti berdasarkan ruangan tekak/leher Budak Turkana.

Boleh memburu dengan peralatan. Boleh bercakap dengan lenggok bahasa tempatan. Dan boleh berfikir.

Tetapi mesti ada yang hentak-hentak kaki merengek kata ini bukan manusia.

RUJUKAN:

Graves, R., et al. (2010). Just how strapping was KNM-WT 15000? J Hum Evol. 59 (5): 542-554.

Stefoff, R. (2009). First Humans. Marshall Cavendish. Halaman 87-877.

Wong, K. (2012, Oktober 25). 3.3-million-year-old baby shows Lucy’s species hung out in trees. Scientific American.


Rancangan Tunku Abdul Rahman Untuk Menculik Sultan

Tunku Abdul Rahman merupakan anakanda Sultan Kedah ke 26, Paduka Sri Sultan Sir Abdul Hamid Halim Shah ibni Almarhum Sultan Ahmad Tajuddin Mukarram Shah yang memerintah Kedah dari 1886 hingga 1943.

Beberapa ketika sebelum Perang Dunia Kedua tercetus, Tunku telah dilantik sebagai sebagai Timbalan Pengarah Jabatan Kecemasan Dan Amaran Selatan Kedah. Di Kulim, Tunku telah mengarahkan untuk membina siren di seluruh pelusuk daerah dan membina rumah-rumah perlindungan. Tunku membiayai semua pembinaan ini setelah kerajaan enggan untuk meluluskan bajet yang dikemukakan oleh Tunku.

Pada awal pagi 8 Disember 1941, Tunku telah mendapat panggilan telefon dari rakannya di Sungai Petani. Rakannya itu memberitahu bahawa padang terbang Sungai Petani telah dibom oleh Tentera Jepun. Tunku kemudian bergegas ke pejabatnya dan mengarahkan staf beliau untuk membunyikan siren kecemasan. Pada malam itu, Tunku dimaklumkan oleh Syed Omar, abang mentuanya bahawa ayahandanya, Sultan Abdul Hamid akan dibawa ke Pulau Pinang sebelum dibawa ke Singapura.

Tunku kemudian teringat pada sebuah mimpi yang dialaminya tiga malam sebelum itu, Tunku telah bermimpi bahawa bahawa ayahandanya meminta tolong untuk Tunku menyelamatkan baginda. Di dalam mimpi itu, sultan berkata “Putra, Putra tolonglah aku” .

Tunku kemudian berkata bahawa seorang sultan harus bersama di sisi rakyatnya. Syed Omar mengatakan rancangan ini datang dari pihak kerajaan. Tunku berasa sungguh kecewa dan marah lalu meletakkan telefon.Tunku kemudian merancang untuk “menculik” sultan agar tidak dibawa ke Singapura. Beliau menelefon semula Syed Omar untuk mengetahui keberangkatan Sultan nanti.

Kemudian, beliau memandu keretanya menuju ke sebuah perkampungan kecil yang bernama Sidim. Di sana, beliau memaklumkan kepada penghulu untuk menyediakan persiapan untuk kunjungan sultan pada keesokkan harinya. Tunku kemudian kembali semula ke Kulim dan menelefon rakannya, Syed Abu Bakar Al-Idrus, Inspektor Pegawai Kesihatan Daerah. Tunku kemudian menerangkan rancangannya kepada Syed Abu Bakar dan meminta beliau untuk membantunya.

Pada keesokan harinya, Syed Omar memaklumkan kepada Tunku menerusi telefon bahawa rombongan Sultan akan berangkat pada jam 7 pagi. Tunku kemudian bergerak bersama Syed Abu Bakar dan menunggu rombongan Sultan berhampiran Kepala Batas. Untuk tujuan penyamaran, beliau memakai pakaian rasmi yang diberikan oleh pihak pertahanan kerajaan.

Semasa rombongan Sultan tiba, Tunku bertindak seolah-olah seperti polis dan memberhentikan kereta Rolls Royce Sultan. Beliau kemudian membuka pintu dan membuka helmetnya. Sultan barulah tahu bahawa rupanya Tunku yang memberhentikan kereta itu.

Tunku kemudian mengarahkan pemandu untuk mengikutinya ke Kulim. Setelah dibawa ke rumah, Tunku kemudian menerangkan kepada sultan mengenai rancanganya untuk “menculik” sultan. Beliau berkata sebagai seorang sultan, sultan haruslah bersama rakyat dan Tunku percaya inilah hasrat sultan sebenarnya. Sultan kemudian mengangguk tanda setuju.

Di Pulau Pinang, sebaik sahaja rombongan itu mendapati sultan tiada bersama mereka, pemangku raja kemudian menelefon Tunku dan mengarahkan beliau untuk membawa sultan ke Pulau Pinang dengan segera.

Tunku tidak mengendahkan arahan baginda dan berkata “Langkah mayat aku jika kamu hendak berbuat sedemikian.”. Pemangku sultan kemudian berkata bahawa Tunku telah melakukan kesilapan yang besar dan mengugut beliau sekiranya sultan tidak dibawa ke Pulau Pinang dengan kadar segera, maka Tunku akan ditangkap. Tunku mencabar pemangku untuk langkah mayatnya sekali lagi dan terus meletakkan telefon.

Pada tengah hari itu, selepas sahaja selesai makan, Tunku membawa sultan menuju ke Sidim untuk diberikan perlindungan. Sidim merupakan sebuah perkampungan yang terletak 30 kilometer dari Bandar Kulim. Kedatangan Tunku bersama sultan di sana disambut oleh masyarakat kampung itu yang diketuai oleh Penghulu Manap. Penghulu Manap kemudian menujukkan rumah yang bakal menjadi tempat persemayaman sultan.

Tunku kemudian memaklumkan kepada orang ramai bahawa Kedah telah diserang oleh Tentera Jepun dan Bandar Alor Setar telah ditawan sepenuhnya. Tunku turut berterima kasih kepada semua pihak yang terlibat dan berharap agar semua pihak dapat bekerjasama sepanjang keberadaan sultan di sana. Tunku kemudiannya pulang semula ke Kulim dan Tunku Yahya diarahkan untuk menemani sultan.

Apabila beliau tiba di Kulim, Tunku mendapati ramai orang mengerumuni perkarangan rumahnya. Tunku kemudian menjelaskan perkara yang sebenar kepada orang ramai yang hadir.

Pada jam tiga petang, semasa sedang berehat, Tunku sekali lagi mendapat panggilan telefon dari pemangku sultan. Pemangku Sultan memaklumkan kepada Tunku bahawa Pulau Pinang telah diserang oleh tentera Jepun. Tunku kemuudian memberitahu kepada pemangku sultan bahawa mereka akan diberikan perlindungan di Kulim bersama-sama sultan.  Keesokkan harinya, rombongan pemangku sultan tiba di Kulim dan Tunku membawa mereka berlindung di Sidim.

Pada petang itu, apabila Tunku pulang semula ke Kulim, Tunku mendapati pertahanan awam di sana telah musnah sama sekali. Pihak polis mula menanggalkan uniform mereka dan tiada siapa yang mengawal keselamatan penduduk Kulim lagi.

Untuk mengelakkan huru-hara, Tunku telah membentuk kumpulan pertahanan yang diketuai oleh Ramdan Din, seorang penjawat awam yang bekerja di Jabatan Komunikasi. Mereka mengawal keselamatan bandar Kulim secara bergilir-gilir pada waktu siang dan malam.

Pada 16 Disember, seluruh pantai barat Kedah telah ditawan termasuk bandar Kulim. Pihak Jepun mendapati sultan berada di Kulim. Abang tiri Tunku, Tunku Mohamed Jiwa telah dilantik sebagai pemangku sultan buat sementara waktu sehinggalah sultan pulang semula ke Alor Setar.

Keesokkan harinya, rombongan sultan bergerak menuju ke Anak Bukit dengan diiringi pengiring tentera. Perjalanan mereka mengambil masa selama sebelas jam kerana banyak jambatan dan jalan yang musnah semasa pertempuran.

Setelah selamat tiba di Anak Bukit, Sultan Abdul Hamid terus bersemayam di Istana Anak Bukit sehinggalah kemangkatan baginda pada tahun 1943 dan seterusnya digantikan dengan Sultan Badlishah sebagai Sultan Kedah yang baharu.

RUJUKAN:

Sheppard, M. (2007). In Tunku, his life and times: The authorized biography of Tunku Abdul Rahman Putra al-Haj. essay, Pelanduk Publ.

The sultan’s abduction | new straits times. (n.d.). Retrieved April 4, 2022, from https://www.nst.com.my/lifestyle/sunday-vibes/2017/04/235140/sultans-abduction

Rahman, A. (2012). Tunku: Prince of peace: Words and pictures of the Tunku. MPH Group Publishing.


Kapal Rom Pertama Yang Ditemui Di Cyprus Dalam Keadaan Tidak Berusik

Pada rentang
waktu antara abad ke-8SM hingga abad ke-6M, pelabuhan-pelabuhan Rom mendominasi
kawasan pesisiran di sepanjang Laut Mediterranean. Masyhur dengan pelbagai barang
dagangan – meliputi wangian hingga ke papyrus hingga ke pewarna – Empayar Rom
merupakan kuasa ekonomi yang mengekploitasi laluan-laluan perdagangan baik di
darat mahupun laut dalam tempoh yang agak lama sebelum ketumbangannya pada abad
ke-5M.

Penghujung bulan
Jun yang lalu, sebuah bangkai kapal Rom dijumpai di pesisiran selatan Pulau
Cyprus atau lebih tepat, bandar Protaras, sebuah bandar peranginan yang masyhur
dengan keindahan pantainya. Sebagai kepilan nota, Cyprus pernah dikuasai oleh
Rom apabila pulau itu ditakluk pada tahun 58SM.

Penemuan ini
dilakukan oleh beberapa orang sukarelawan, antaranya adalah Spyros Spyrou dan
Andreas Kritiotis yang menyelam bersama sepasukan penyelidik arkeologi lautan
dalam dari Makmal Penyelidikan Arkeologi Maritim (MARELab), Universiti Cyprus.

Menurut
Kementerian Barangan Antik Cyprus, bangkai kapal ini merupakan yang pertama
ditemui dalam keadaan tidak berusik dan merupakan penemuan kedua yang berjaya
dilakukan di sekitar kawasan berkenaan dalam tahun-tahun kebelakangan ini.
Sebelum ini, pasukan penyelidik pernah menemukan sebuah bangkai kapal
berdekatan kampung Mazotos pada tahun 2007.

Ujar pihak
kementerian lagi, penemuan ini bakal mencerahkan lagi pengetahuan para ilmuwan
berkenaan sejarah perdagangan laut di antara Cyprus dengan wilayah-wilayah Rom
yang lain di timur Mediterranean.

Bangkai kapal
tersebut dipercayai merupakan sebuah kapal dagang yang membawa muatan amphorae.
Berkemungkinan besar laluan perdagangan yang ditempuhi kapal ini melibatkan
Syria dan Cicilia (pesisiran selatan Turki moden). Amphorea adalah
sejenis kendi yang kebiasaannya digunakan untuk mengisi minyak zaitun dan arak.

Selain meraih
status sebagai bangkai kapal Rom pertama yang ditemui dalam keadaan tidak  berusik, penemuan ini juga mencipta satu lagi
sejarah apabila ia menjadi projek lautan dalam pertama yang didanai sepenuhnya
oleh kerajaan Cyprus.

Berikutan
tingginya nilai sejarah yang dimiliki oleh bangkai kapal tersebut, kerajaan
telah pun menyalurkan dana kepada pasukan pengkaji untuk membuat penyelidikan
awal ke atas bangkai kapal itu. Sebagai sokongan tambahan, pihak kementerian
turut berusaha untuk mengawal dan menjamin keselamatan tapak berkenaan agar
tidak dicerobohi oleh pihak yang tidak bertanggungjawab.

Selain itu,
kerajaan juga secara terbuka memuji penglibatan para penyelam sukarelawan dalam
penemuan dan pemeliharaan berkenaan dengan kenyataan yang berbunyi, “tindakan
mereka itu menyampaikan mesej (positif kepada dunia) bahawa budaya memelihara
warisan sejarah sememangnya menjadi budaya dalam kalangan rakyat Cyprus.”

Cyprus
sememangnya dikenali sebagai sebuah negara yang kaya dengan khazanah
sejarahnya. Pada tahun 2015, para arkeologis menemukan makam berusia 2400 tahun
milik sebuah keluarga kaya yang hidup di kawasan utara Cyprus. Makam tersebut
dipenuhi dengan pelbagai artifak berharga seperti barang kemas, patung, senjata
dan tong.

Pada tahun yang
sama, ahli-ahli arkeologi melaporkan penemuan sebuah tangkal berusia 1500 tahun
yang mengandungi 59 huruf palindrome (perkataan yang jika dibaca baik dari
depan mahupun belakang berbunyi sama). Tangkal tersebut ditemui di kota purba
Nea Paphos, barat daya Cyprus.

Penemuan-penemuan
sebegini diharapkan dapat menjadi pemangkin semangat kepada pasukan penyelidik,
kementerian dan orang awam di negara kita untuk terus memelihara khazanah
sejarah yang tersimpan di tanah air ini.

*Kapsyen gambar tajuk: Tinggalan sejarah berupa amphorae dari bangkai kapal berkenaan, yang ditemui di pantai Protaras, sebuah bandar di tenggara Cyprus.

RUJUKAN:

Evan Nicole
Brown. (27 Jun 2019). Found: An Ancient Roman Shipwreck Off the Coast of
Cyprus. Atlas Obscura.
https://www.atlasobscura.com/articles/ancient-roman-shipwreck-cyprus

Laura Geggel.
(28 Jun 2019). First ‘Undisturbed Roman Shipwreck’ in Cyprus Just Discovered.
Live Science.
https://www.livescience.com/65818-roman-shipwreck-in-cyprus.html

Stephanie
Valera. (28 Jun 2019). ‘Undisturbed’ Ancient Roman Shipwreck Found Off the
Coast of Cyprus. Geek.
https://www.geek.com/news/undisturbed-ancient-roman-shipwreck-found-off-the-coast-of-cyprus-1793830/


Tembok Besar Iran Ditemui Ahli Arkeologi

Tembok dan
sejarah. Tajuk sebegini sudah tentu akan mencetuskan bayangan beberapa buah
tembok bersejarah di ruang fikiran kita. Antaranya seperti Tembok Besar Cina,
Tembok Hadrian di England, Tembok Berlin di Jerman, Tembok Barat (Tembok
Ratapan) di Jerusalem atau yang paling kontroversi, Tembok Besi Zulkarnain.

Namun pada bulan
Ogos yang lalu, sepasukan ahli arkeologi dari Universiti Tehran yang membuat
tinjauan di Iran Barat menemukan runtuhan tembok batu yang memiliki kepanjangan
yang hampir sama dengan Tembok Hadrian binaan Rom di England. Hasil tinjauan
tersebut dilaporkan di dalam sebuah artikel yang disiarkan di dalam jurnal Antiquity dan
menerima liputan secara meluas pada awal November.

Menurut ketua
penyelidik, Sajjad Aligabaigi, seorang pemegang Doktor Falsafah (Arkeologi)
dari Jabatan Arkeologi di Universiti Tehran, tembok sepanjang 71 batu (115km)
itu ditemui di Daerah Sal Pol-e Zahab, Wilayah Kermanshah, bahagian barat Iran.
Tembok ini terbentang di sepanjang Pergunungan Bamu hingga ke kawasan
berhampiran kampung Zhaw Marg di hujung selatannya. Permukaan tembok tersebut
kebanyakannya bertapak di permukaan yang berbatu-batu dan juga di atas bukit.

Tembikar-tembikar purba yang ditemui di kawasan berhampiran tembok ini memberikan petanda bahawa binaan tersebut didirikan pada tempoh antara kurun ke-4 Sebelum Masehi hingga kurun ke-6 Masehi, atau erti kata lain, sekitar 2200 tahun yang lalu. Sambil itu di dalam laporannya, Alibaigi menulis: “Sisa runtuhan tembok yang telah musnah ini masih boleh dilihat di sepanjang binaannya. Ia mungkin turut memiliki sejumlah menara, gerbang mahupun binaan-binaan lain.” Beliau turut mencatatkan bahawa tembok tersebut diperbuat daripada bahan-bahan seperti batu bundar (cobbles) dan batu tongkol (boulders), di samping gypsum mortar yang dilaporkan masih kekal sehingga ke hari ini.

Disebabkan ia
tidak dipulihara dengan baik dalam kurun-kurun panjang yang ditempuhinya selama
ini, maka saintis tidak berupaya untuk mengenal pasti secara tepat ukuran lebar
dan tinggi tembok tersebut. Anggaran terbaik yang dapat mereka utarakan adalah
13 kaki (4 meter) lebar dan 10 kaki (3m) tinggi.

Sajjad Alibaigi
turut menambah, “Dengan penggunaan batu yang secara keseluruhannya dianggarkan
sebanyak 1 juta meter kubik, pembinaan ini sememangnya memerlukan sumber yang
sangat besar, baik dari segi tenaga kerja, bahan pembinaan mahupun masa.”
Lantaran itu, beliau mengemukakan pendapat bahawa pembinaan tembok ini
dilakukan oleh pemerintah monarki yang amat berkuasa, yang memerintah pada
sekitar kurun ke-4SM hingga kurun ke-6M (era Partho-Sassanian di bumi Parsi
atau Iran moden).

Dengan maklumat
yang masih lagi terhad, para penyelidik masih belum dapat mengenal pasti
siapakah yang membina tembok ini, dan atas tujuan apakah ia dibina. Alibaigi
berpendapat bahawa tembok ini dibina oleh Empayar Parthians ataupun
Parsi-Sassanid dengan tujuan sebagai tembok pertahanan dan/atau sekadar
berfungsi sebagai penanda sempadan empayar.

Walaupun
kewujudan tembok ini sama sekali tidak diketahui oleh ahli-ahli arkeologi
sebelum tersiarnya laporan kajian daripada Sajjad Alibaigi, penduduk tempatan
yang menetap berhampiran lokasi tembok berkenaan sudah lama menyedari
keberadaan tembok yang dinamakan sebagai Tembok Gawri itu. Malahan, seorang
jurucakap Antiquity memaklumkan
bahawa selepas kertas kajian Alibaigi tersebut disiarkan, mereka mendapati
terdapat sebuah lagi pasukan ahli arkeologi yang menjalankan penyelidikan yang
lebih awal tentang tembok itu. Akan tetapi, laporan kajian yang ditulis oleh
mereka tidak berpeluang untuk disiarkan.

Apapun, Tembok
Gawri yang baru dikenali dunia ini bukanlah satu-satunya tembok besar purba
yang terdapat di Iran. Ahli-ahli arkeologi sebelum ini pernah menemukaan binaan
sama di bahagian utara dan timur laut Iran yang juga diyakini dibangunkan
sebagai perlindungan dari serangan bangsa-bangsa gasar seperti Zagros, Scythia
dan Hun. Antara tembok bersejarah di Iran yang masyhur adalah Tembok Panjang
Gorgan dan Tammisha yang terletak di utara Iran.

Besar harapan
dunia arkeologi di Iran untuk memperoleh lebih banyak maklumat berkenaan Tembok
Gawri ini menerusi usaha-usaha penggalian yang sedang dan bakal dijalankan,
dengan intensiti yang dijangka lebih tinggi berikutan signifikasi sejarah yang
dimiliki oleh tembok berkenaan.

RUJUKAN

Ed Whelan. (6
November 2019). Great 2200-year-old Barrier Wall Found in Iran. Ancient Origins.
https://www.ancient-origins.net/news-history-archaeology/barrier-wall-0012823

Tehran Times. (6
November 2019). Ancient 70-mile-long wall found in western Iran.
https://www.tehrantimes.com/news/441752/Ancient-70-mile-long-wall-found-in-western-Iran

Owen Jarus. (6
November 2019). Ancient 70-mile-Long Wall Found in Western Iran. But Who Built
It? Live Science.
https://www.livescience.com/hadrians-wall-of-iran-discovered.html


Feudalism Tamadun Melayu – Jangan Pandang Sejarah Melayu Melalui Kerangka Orientalis

Apakah feudalisme? Ramai penulis Melayu tak faham benda ni dan selalu dikaitkan dengan raja Melayu. Feudalisme ni untuk maksud yang paling asli takde kaitan pun dengan raja. Ia adalah konsep dari Eropah yang menerangkan keadaan sosiopolitik di sana ketika abad pertengahan dan berkaitan dengan PEMILIKAN TANAH.

Sesetengah penulis Melayu ni takut dengan feudalisme yang dia kaitkan sendiri kepada ‘raja Melayu’. Takut bercampur benci. Padahal, dia tak benci kepada feudalisme kapitalis yang memang dari situlah makna feudalisme itu berasal. Dia boleh menerima pula ‘feudalisme politikus’ dan membuntut politikus walau jelas telah mengencingi mukanya.

Feudalisme yang dia kaitkan dengan raja Melayu itu adalah separuh mitos, dan pada hari ini adalah seluruhnya dongeng, sebab kuasa politik dan pentadbiran sudah dipinjamkan kepada ahli politik. Tidak relevan lagi kebencian dan ketakutan yang berlebih-lebihan kepada so-called ‘kuasa raja’ itu, macamlah dia hidup di zaman hikayat.

Saya terbaca artikel tersebut yang menyatakan ‘ekonomi feudal’ raja Melayu telah menghalang keusahawanan Melayu. Semua hujah dalam artikel saudara Iqbal diambil dari penulis asing terutama dari pegawai penjajah. Habis tu, adakah di zaman imperialisme British dulu, penjajah telah menggalakkan keusahawanan orang Melayu? It’s funny.

Berapa ramai anak Melayu jadi tauke besar? Siapa yang menguasai bandar dan pekan-pekan? Ladang-ladang luas siapa yang pegang? Tender kerajaan siapa yang pegang?

Jika Melayu sudah berjaya di zaman penjajah, tidaklah orang Melayu menubuhkan RIDA dan selepas merdeka, orang Melayu keras menjalankan ‘affirmative action’ seperti DEB untuk menyembuhkan kesan diskriminasi ekonomi British ke atas pribumi.

Siapa yang merampas hartabenda Ngah Ibrahim, usahawan Melayu paling berjaya? Bukan sultan tetapi British dan Ngah Ibrahim dibuang negeri manakala harta benda dan rumahnya diserah kepada Kapten Speedy. Siapa yang bunuh Maarof Zakaria, pengusaha bank Melayu?

Selalu penulis Melayu mengambil contoh dari karya Munshi Abdullah namun hakikatnya beliau tidak pergi ke seluruh negeri-negeri Melayu. JIka sekiranya pemerintah di Kelantan digambarkan negatif, itu tidaklah bermakna raja-raja Melayu di tempat lain semuanya begitu.

Mereka mungkin membayangkan ‘usahawan Melayu’ di zaman dahulu mesti memiliki ciri-ciri seperti tauke Cina atau saudagar Inggeris. Ini SALAH. ‘Usahawan Melayu’ pada masa dahulu adalah PEMBESAR MELAYU itu sendiri. Rakyat biasa yang berdagang, menjadi kaya dan berpengaruh, punya pengikut maka dia akan menjadi pemimpin. Kemudian, dilantik menjadi pembesar, yakni memimpin satu-satu wilayah pengaruhnya.

Di negeri Perak sebagai contoh memiliki ramai pembesar dan mereka ini adalah ORANG KAYA dan dari situ berasalnya gelaran ‘Orang Kaya’ sebab mereka ni adalah usahawan dan ahli korporat yang berjaya di zamannya. Siap ada sistem pembesar 32 melambangkan berapa ramai USAHAWAN MELAYU yang diserapkan ke dalam pentadbiran Kesultanan Melayu zaman dahulu.

Memang mudah mencari sisi gelap melalui penulisan kerani penjajah. Sebab penjajahan perlu sejenis propaganda untuk melemahkan semangat melawan imperialisme. Hakikatnya, penjajah British jugalah yang telah menjalankan dasar monopoli dan bertanggungjawab memusnahkan kelas menengah Melayu yakni kelompok pedagang Melayu yang bergerak bebas sebelum era imperialisme.

~SK
For Justice in History